Ločmelis Ādolfs

Tā notiek medībās…

Ādolfs Ločmelis

Tā notiek medībās...

'Tā nu reiz tas ir - satikuši kādu paziņu vai draugu, obligāti dodam labas dienas vai vēlam veselību un tikai pēc tam parasti apjautājamies:

- Kā iet?..

Toties žurnālisti, kā esmu ievērojis, mēdz savam medījumam uzklupt pavisam negaidot:

- Jūsu vaļasprieks?..

Nezinu, kā ir citiem, bet man šis jautājums vienmēr bijis viegli veicams, un atbilde izsakāma vienā vārdā:

- MEDĪBAS!

Savukārt uz jautājumu: "Kāpēc tu esi mednieks?" neesmu varējis atbildēt ne agrāk, ne ari šodien, esot jau pensijas gados...

Jā, kāpēc es esmu mednieks? Pie tam - ne jau "aiz vestes pievilkts" vai pierunāts, vai amata dēļ par tādu kļuvis, bet gan līdz matu (šodien gan vairs tikai dažu pāri palikušu) galiem šai nodarbei atdevies. Atdevies šim dzīvnieku un cilvēku dažbrīd pretrunīgajām, dažbrīd saskanīgajām attiecībām, līdzāspastāvēšanai...

Kāpēc esmu mednieks?

Nezinu... Nav manā dzimtā neviena ar šo kaislību apveltītā. Neviena mednieka, šķiet, nebija ari manā dzimtajā sādžā Breksienā... Jā, pamatskolas gados brālēns Alberts, kurš bija par mani gadus trīs vecāks, gan stāstīja par kādu viru no Čiliplneš sādžas, - tas, lūk, esot mednieks un viņam esot šaujamais ar diviem stobriem. Pie tam, lai izšautu, vīram vajagot tikai pagrūst kaut kādu pogu ar vienu pirkstu, tad sviest šaujamdaiktu pie pleca, un zaķis metot kūleni, lai pēcāk jau karātos pie mednieka plecu siksnas. Vīrs neesot arī lepns un labprāt tērzējot ar kaimiņu puišeļiem...

Tiešām, laikam jau šo bērnu dienu stāstu dēļ, kuru laikā mana mute vērās vaļā kā laidara vārti un sirdī zagās balta skaudība, manī kā auglīgā augsnē krita medniekošanas sēklas, kas veiksmīgi sadīga un pārvērtās sākumā skolaspuikas, tad studenta lolotā sapnī - kļūt par zinošu valdnieku pār dabu. Jā, tieši par valdnieku, nevis par aklu slepkavnieku! Nudien, pat beidzot vidusskolu, es taču nesapņoju kļūt, teiksim, par šoferi, lidotāju vai kādu priekšnieku, bet biju jau pilnīgi pārliecināts - kopšu zemi un visu, kas aug un vairojas uz tās...

Vēl kāda atmiņu drumsla - esmu devies uz Akadēmiju Rīgā, iestājies Zootehnikas fakultātē, pārbraucis mājās un mēģinu atbildēt uz mammas jautājumu:

- Kas tas zootehnikis tāds ir?..

- Mamm, ja zoodārzā dzīvo dzīvnieki, tad es arī laikam noņemšos ar lopiņiem, jo manam apgūstamajam arodam priekšā ir šis "zoo"...

Tāda, lūk, bija mana tālaika sapratne par profesijas (kas zina - arī vaļasprieka?) izvēli. Vienu gan atceros pilnīgi droši - visus studiju gadus manu acu priekšā iztēlē joprojām stāvēja tas Cilipīnes mednieks - vīrs, manuprāt, vismaz Tarzāna augumā un staltumā, smaidīgs, taisnīgs pret cilvēkiem un zvēriem...

***

Akadēmija...

Sapnis ir sapnis, bet, tā kā biju visai trūcīgs students, manas finansiālās iespējas neļāva pat domāt par kaut kādiem blakus izdevumiem, kas varētu būt saistīti ar ieročiem vai munīciju.

Tostarp uzzināju, ka ari studentiem sasniedzama medību pasaule, tiesa, tā esot vienīgi Mežsaimniecības un Mežrūpniecības fakultāšu čaļu privilēģija. Pašlepnums neļāva man doties uz svešu fakultāti un lūgties, lai arī topošais zootehniķis tiktu uzņemts šai izredzēto pulkā, tādēļ nācās aprobežoties ar teoriju - proti, šais studiju gados sapirku visu pieejamo medību literatūru un paklusām pamatīgi izstudēju. Un tā - pēc šiem pieciem gadiem, kuru laikā manī sadzina reizēm ar varu, reizēm citādā ceļā - mājlopu gudrības, es teorētiski biju "uz tu" arī ar alni, rubeni, zaķi, vilku un pārējiem "me"žabrāļiem"...

Akadēmiju beidzu 1960. gadā.

Diploms kabatā, jauna un, protams, smuka sieviņa pie sāniem, katram tikai koferītis rokā, ierodamies Gulbenē...

Darbs lauksaimniecības inspekcijā - vecākais zootehniķis, un darbā, kā jau sākumā: tu tēlo baigo gudrinieku, bet viena otra teļkope tevi vienā mierā "noliek uz lāpstiņām". Toties inspekcijā par zemes ierīkotāju strādā Pāvels Grise, kurš LLA beidzis kādus gadus agrāk, - labsirdīgs, saimniecisks, humora pilns vīrs un - tavu laimi - jau praktizējošs oficiāls Mednieku biedrības biedrs! Taču tas nav viss! Lūk, izpildkomitejas priekšsēdētāju Turku Bertu "Pobedā" vizina šoferis Dainis - mednieks. Partijas komitejas otro sekretāru pie "tautas ienaidniekiem" ar GAZ-69 nogādā Daiņa brālis - arī viņš ir mednieks! Kur vēl trakāk un saulaināk priekš mana bērnu dienu sapņa!

Katru dienu ar šiem vīriem tiekos garāžā. Tikšanās scenārijs viens: par darbu - tik, cik melns aiz naga, galvenais sarunu temats, protams, medību lietas. Un nepārprotami arī mana valoda un "darbi" velk uz vienu mērķi - mednieku biedrībai jākļūst arī par manām mājām. Garāžas sarunu iznākums ir loģisks - "vecie buki aizmet labu vārdu, kur vajag", un lieta darīta.

Vēl tikai spilgtas atmiņas no manas pirmās tikšanās reizes ar Gulbenes rajona mednieku biedrības priekšnieku Jūliju

Grunti - lūk, stalta auguma smaidīgs vīrs ceļas man pretī sveicienam:

- Jā, jā, man par jums vīri stāstīja!

Apsēžos pie galda un neticu savām acīm, jo priekšnieks izņem no galda atvilktnes tukšu mednieka apliecību un gatavojas tūlīt aizpildīt! Bet Pāvels mani tā dresēja uz smaga eksāmena kārtošanu! Tostarp godavīrs galda otrā pusē, aizpildot manu mīļāko dokumentu, tik piebilst:

- Ceru, ka jūs zināt, kad un ar ko drīkst šaut alni vai vilku, un, ja medīsit kopā ar Pāvelu, tad mēs būsim labi kolēģi...

Jāteic - eksāmena nebijos, taču šis avanss, šī uzticēšanās joprojām pieder pie mana medību mūža gaišākajiem brīžiem. Jūlijs šodien jau ir "mūžīgos medību laukos", lai viņam arī tur - ne pūkas, ne spalvas!..

Tātad vēl viens diploms manā kabatā. Gulbenē ieroču veikala nav, bet tāds ir Balvos. Dodos turp, turot prātā manu konsultantu teikto:

- Tu, brāl, netrako, paņem sākumam vislētāko stobru, spožums nav galvenais, svarīgi, lai tā "rore" būtu laikus pareizi pagriezta.

Tā arī izdaru - Balvos nopērku 16. kalibra gaiļu divstobreni par 45 rbļ.

Atkal kāds spilgts atmiņu zibsnis. Pāvels mani gatavo pirmajām pīļu medībām - viņa dzīvoklītī lādējam patronas. Viss it kā sapirkts, taču izrādās, ka pietrūkst stampiņas, ar ko čaulītē prapjus noblīvēt. Pāvels iziet pagalmā un, no egles malkas pagales ar cirvīti fiksi šo daiktu iztēsis, sniedz man, pieteikdams: "Tas tā, uz ātro, vēlāk nopirksi īsto veikalā!" Kopš tās dienas pagājuši jau 36 gadi, bet vēl šobaltdien, lādējot patronas, lietoju tikai šo stampiņu - tā ir tik parocīga, atmiņām piesūcināta,nudien, kā no zelta!

Atmiņas... Līdz pat 1975. gadam rakstīju medību dienasgrāmatu. Pēc tam nāca ļoti noslogoti darba gadi, rakstu darbiem neatlika laika, un viss piedzīvotais turpināja krāties tikai smadzeņu lappusēs. Nu atkal rakstīšanai laika pietiek, bet notikumu hronoloģija... Tādēļ turpmāk - par spilgtākajiem manas mednieka dzīves notikumiem, pēc principa - par katru manu "mežabrāli" atsevišķi...

Alnis. Pirmais sarakstā

Tiešām, manā mūžā pirmās medības bija uz aļņiem, feāpēt tās atceros loti sīki...

Diena saulaina (meteorologs Pērkons šodien teiktu - №1). Mans saviļņojums jo lielāks tādēļ, ka vīri nolemj pirmo mastu dzīt tepat Beļavā, tas ir, mana kolhoza teritorijā, jo es pa šo laiku sazin kā esmu pamanījies kļūt par kolhoza priekšsēdētāju (mani, galīgi jaunu, zaļu latgales zeņķi, beļavieši "skaidrā prātā" ņēma par priekšnieku tādēļ, ka iepriekšējais runāja pretī rajona "pirmajam").

Medību kolektīva vadītājs Berkolds stāda vīrus ierindā un, nudien, tāpat kā šodien, lasa penteri: pirms šaušanas kaimiņš jāredz skaidrāk par alni, stobru griez "pret sievasmāti", ne pret Jāni utt. Stāvam vienā rindā, noskaitām "pirmais - otrais", un Berkolds noskalda: nekādu izņēmumu - visu dienu pirmie dzen, bet otrie stāv uz numuriem, tad mainās utt. Man sākumā iekrīt dzīšanas kārta, par ko esmu itin priecīgs (lampu drudzis kā nekā!), bet "vecais Berkolds" pats taisa izņēmumus:

- Nu, tu, prīkšnīk, nezini šo mežu, - stāvi uz numura.

Man gan tā drusku neērti pret veciem vīriem, bet Berkolda vārds šodien likums - jāklausa. Stāvu, vīkstu savu jauno "gaiļenieci" un lūdzu Dievu, lai neviens makāns uz mani neuznāk, jo ne par kripatiņu neesmu pārliecināts, ka es šo dabūšu beigtu. Dzīvu alni tak vēl redzējis neesmu, un, ja misēsies, tad rītu šo "priekšnieka varoņdarbu" apspriedis visas kartupeļu racējas un kantoristi...

Vīri dzen dūšīgi, un - tavu laimi! - masts tukšs! Beļavā cita kārtīga masta nav, tādēļ laižam uz Liteni. Tur lielā valsts meža masīvā tiek izraudzīts viens kvartāls, kurā pēc mežsarga pārliecības jābūt aļņiem. Dzinēji sāk savu darāmo, paiet vēl apmēram 10 minūtes, līdz beidzot atskan divi šāvieni, diezgan patālu no manis. Atkal klusums, līdz beidzot pa numuru ķēdi ar roku mājieniem tiek raidītas zīmes - jāpulcējas. Pēc dažām minūtēm esam bariņā, centrā, protams, ir medību vadītājs, kurš uztraukts paziņo: pēc paša šāvēja un viņa kaimiņa slēdziena abi šāvieni aizgājuši "pēc piena", - aļņu bullis esot aizkātojis pa labi pārredzamu mežu bez nevienas skrambiņas. Sekot tam pa pēdām neesot prāta darbs, tāpēc vadītāja slēdziens ir šāds: jaunākie vīri (kuru vidū arī es kā pats jaunākais) nekavējoties tiek atlasīti specuzdevumam.

Priekšnieks stingrā, pārliecinātā balsī paziņo: lūk, pa šo kvartāla stigu ar pilnu tvaiku jāskrien līdz stigu krustojumam, tad - tam pāri un tikai nākamajā kvartālā jāsāk pašiem "uz aci" un ar prātu pa stigu palikt uz numuriem, bet vismaz diviem vīriem skrējiens jāturpina līdz nākamajam stigu krustojumam, kura kreisajā pusē būs purviņš. Tad tur šiem abiem finālistiem pēc savas saprašanas jāieņem vietas un "jāsastingst" ar pilniem stroķiem, līdz parādās bullis vai atnāk dzinēji, vai finālisti oficiāli tiek noņemti no numura.

Nekavējoties metamies skrējienā. Sākumā temps kā simts metros stadionā. Taču, tā kā ģērbušies esam rudenīgi (vilnas džemperi, žaketes, lietusmēteļi, gumijas zābaki, vēl, protams, bises), irdenās smiltis uz stigas itin drīz liek sevi manīt... Vēl tikai pirmais stigu krustojums, bet mūsu komanda jau neturas ciešā bariņā - tā ir izstiepusies garā strīpā. Otrajā kvartālā arī es aizvien biežāk sāku atskatīties un manu, ka vīri viens pēc otra paliek stāvēt. Kājas svina smagas, elpu liek ciet, beidzot esmu palicis vienīgais skrējējs. Jāiztur, lai vai kas! Uzskrienu kalniņā, un - tavu laimi! - stigu krustojums! Lejā, pa kreisi, tiešām - brikšņi un purviņš. Apstājos ieraut elpu. Rauju, rauju, līdz pēkšņi pamanu, ka tur, lejā, biezoknī uz zaļo lapu fona bez trokšņa - nu gluži kā rēgs! - parādās aļņu buļļa galva! Pie tam ragaiņa galva, kakls un tātad ari skats vērsts uz mani, bet es, mūlāps, stāvu kā stabs visā augumā plikā vietā! Zibenīgi apjēdzu, ka jāšauj. Pie tam - tikpat zibenīgi, jo "viņš" mani redz, tātad savu gājienu pāri stigai visticamāk neturpinās, bet tūlīt, tūlīt metīsies atpakaļ biezoknī, uzrauju gaiļus, sviežu plinti pie pleca un bliežu zaļajās lapās, cerot, ka aptuveni tur varētu būt buļļa korpuss, - kā nekā attālums ir apmēram 40 soļu, turklāt redzamā galva un kakls man liekas pārāk mazs mērķis, lai trāpītu at Brenneka lodi.

Šāviens!

Vienīgais orientieris - galva 1 - pazūd krūmos; tā ka otru lodi nepaspēju laist brīvībā.

Absolūts klusums...

Nu ir ziepes! Šāvu taču tikai iedomātā mērķī, tas ir, krūšu kurvī, kuru sedza lapas...

Kādu bridi tāds apstulbis arī stāvu, mierinot sevi, ka varbūt vīri man kā iesācējam šo gājienu piedos. Eh, ko tur! Atmetu pārdomām ar roku un eju skatīt vietu. Kārklu krūmi, gara zāle, ahā! - te ir pēdas zālē, vēl te, uz priekšu un... apmēram 30 m no šāviena vietas guļ bullis. Beigts un galīgi pagalam!

Nlgrums nu ir kā ar roku atņemts, lecu klāt pētīt - pirmais un galvenais - kādi ragi?! Žuburi - trīs uz trīs. Pieticīgi, skolā tas varētu būt kāds trijnieks ar mīnusu. Meklēju trāpījuma vietu, bet neatrodu - asiņu nav. Prātā tūlīt pazib jautājums: sak, vai tiešām pirmais šāvējs pirmajā mastā viņam trāpīja, bet alnis "nolika karoti", tikai ieraugot mani, šo zaļoksni - iesācēju, kā laternas stabu uz meža stigas stāvam? Bridi vēlāk noskaidroju, ka trāpījums tomēr ir mans, labajos sānos gandrīz desmitniekā. Nu gan skrienu atpakaļ uz stigas un māju tuvākajiem vīriem, lai dodas šurp. Manuprāt, bezgala lēni viri lasās pie upura, it kā speciāli negribot saprast, ka man gribas izkratīt sirdi, ātrāk un pamatīgāk izstāstīt katram atsevišķi' kā tas bija "natūrā". Un tomēr - bezgala patīkami! - mazpamazām sāk skanēt apsveikumi, vienlaikus arī izbrīns par zaļknābja veiksmi, un, protams, arī par fantastisko apstākļu sakritību ar medību vadītāja aprēķiniem. Starp citu, vēl šodien apbrīnoju šādus meža un dzīvnieku pazinējus. Berkolds pēc pirmā "pūdeļa" momentāni aprēķināja, ka alnis ies tieši tajā virzienā, uz purviņu, un precīzi "nolika" vietu, kur katram trieciengrupas vīram jāstāv. Bet tas taču bija 2 km attālumā, kā man rādījās, šajā viendabīgajā mežā!

Taču tobrīd manā galvā rosās ari citas, vēl spārnotākas domas. Še tev! Pirmā medību diena manā mūžā, un tāda veiksme! Tas ir jāatzīmē! To darām kāda paziņas mājā. Trofeju ragus augstsirdīgi dāvinu sirdij tuvam cilvēkam - Valdim Kazākam. Šai stundā matemātika ir vienkārša - ja katrā izbraucienā man "kritīs" ragi, tad jāsāk jau savlaicīgi no "bālākajiem" atbrīvoties...

Kas ir, tas ir, aknas tiek godam apslacītas. Otrā rītā pamostos paša mājās, skats normāls: aļņa galva pagalmā, gaļas porcija vannas istabā bļodā, guļamistabas kaktā pieslieta bise... Stop! Manējā taču bija īsti jauna! Bet šī... Tavu kaunu, esmu pārvedis mājās svešu, pie tam vecu ieroci! Bet kur manējā?!

Pēc vairāku dienu rūpīgas meklēšanas, kuras virsraksts ir: "tikai starp mums, večiem", tiek noskaidrots: beidzoties buļļa aknu mielastam un savācot savas mantiņas, priekšnama tumsā esmu paņēmis šo veco, tās pašas sistēmas bisi, bet manējo pievācis kaimiņš, arī jauns čalis. Taču tā - tikai pusbēda... Kaimiņam, izrādās, īsākais ceļš uz mājām - laivā pāri ezeram. Nepiebraucot krastam, laiva apgāžas, kaimiņš, "kunga dūšā" būdams, glābjas, kā var, un knapi tiek krastā. Rīta gaismiņā šis cilpo pie ezera, un skats ir šāds: dažus desmitus metru no krasta ūdenī peld mugursoma, kuru, metoties peldus, viņš rokā dabū. Izrādās, mugursomā ir gaļas porcija un buļļa plaušas, kuras arī noturējušas somu virs ūdens... Taču mana jaunā, mana pirmā bise, kura pirmajā reizē nepievīla, vēl šodien dus Augulienas ezera dibenā!

Ko darīt? Tikai vienu! Nedod Dievs, ja sievas to saodis! Tā nu braucam uz Gulbeni un pārrakstām kaimiņa veco "pagali" manā mednieka biļetē. Ta, lūk, iet, kad parskatas! Bet citādi - visnotaļ cienījamas manas pirmās medības...

***

1965. gada medību sezonā uz aļņiem jau eju kopā ar Krāslavas medniekiem. Tolaik tās puses mežo" aļņu skaits bija visai pieticīgs, atšķirībā no septiņdesmito gadu beigārrt un astoņdesmito sākuma, kad katrā pāris hektāru lielā krūmu pudurī vai meža nogabalā bija reāla iespēja sastapt kādu platradzi.

Tā nu esmu kārtējās aļņu medībās Bērziņu padomju saimniecībā, kurā tie bagātākie masti robežojas ar Baltkrieviju. Dabā gan šī robeža nemaz nav atzīmēta, un, protams, neviens to arī neapsargā. Stāvu uz numura kā pēdējais mednieks līnijā un pēkšņi redzu - pa kreisi no manis iznāk aļņu bullis!

Slēdziens zibenīgs - baisie ragi, uz galvas šim, zemnieku valodā izsakoties, vesels kultivators!

Attālums līdz kultivatora īpašniekam gan pārsniedz instrukcijās noteikto, taču, tā kā kaimiņa jeb tuvākstāvoša mednieka; kurs būtu labākā pozīcijā, blakus nav un arī mežs ir itin skrajš, izšķiros piar šāvienu. Raidu divus "brennekus" pēc kārtas tur, kur, manuprāt, tobrīd atrodas "desmitnieks".

Bullis raujas uz priekšu un pazūd koku aizsegā. Dzinēju flangā - klusums. Dodos uz notikuma vietu - asiņu nav, bet pēdas mitrajā augsnē labi saskatāmas. Eju pa tām, pēc pāris simtiem metru redzu - stāv mans bullis, labi redzams, šāviena attālumā...

Atkal duplets, atkal bullis pazūd lapotnē! Tā tas turpinās vēl veselas četras reizes, kuru laikā saprotu - bullis nāvīgi ievainots, kolēģu tuvumā nav, tātad jāturpina tikai man. Beidzot! Beidzot meža masīvs beidzas, tuvumā vīd lauku ceļš, bet tā malā kārklu krūmos guļ mans "mērķis" visā savā godībā. Pie tam šī milzu masa vainagota ar 6x6 "lāpstu"...

Kad pirmā sajūsma par dižo guvumu noplakusi, metu skatienu apkārt un - sasodīts! - pa kreisi, metrus divsimts tālāk ieraugu tipisku Baltkrievijas sādžu. Tā nepārprotami ir Baltkrievija, jo sādžā māja slejas pie mājas, ēkas ir ar augstu iebūvētiem logiem, bet vispārliecinošākais pierādījums - logu apmales krāsotas zilā krāsā. Ak, kungs, ja reiz esmu Baltkrievijā ar visu savu trofeju, tad, krāslavietis būdams, lieliski zinu, ka šai republikā aļņus medī tikai speciālas komandas, lai izpildītu valsts gaļas sagādes plānu, bet medniekiem amatieriem šis prieks ir liegts. Ko nu?! Nē, šādu trofeju baltkrieviem nevaru ziedot! Ņemu atpēdu un pēc pailga pārgājiena Latvijas virzienā pūšu stobrā.

Sanākam visi kopā. Spriedums viens - trofeja jāpaņem, bet arī konspirācija jāievēro, jo sādžā var gadīties milicijas darbinieks vai kāds cits ar uzplečiem, un tad mēs, latgalieši, diezin vai varēsim pierādīt, ka bullis ir mūsu īpašums. Tādēļ daži vīri dodas atpakaļ pie mašīnām, kuras jāpiebrauc maksimāli tuvu dīrāšanas vietai, bet pārējie - "pārkāpj robežu", lai pilnīgi slepeni ķertos pie trofejas apstrādes. Sādžā klusums, mēs strādājam, gaļas gabali jau gandrīz gatavi slīgt mugursomās, kad pēkšņi pamanām - pāri klajumam no sādžas mūsu virzienā kājo kāds pāris ar spaiņiem rokās. Noplokam kārklu krūmos un ar pieredzējušu aci izvērtējam - tie ir parasti sēņotāji, nevis milicijas vai čekas sūtīti pārģērbti represīvi darboņi. Labi, ka tā, taču, ja šie iedzimtie ieraudzīs "asinsvietu", tad trauksme sādžā būs neizbēgama un sķaļa. Diskutēt nav laika, grūžu rokas kārklu krūmā, aiz kura esmu noslēpies, sapurinu to un rūcu nelabā balsī, tēlojot, ka te nu tiešām ir viens baiss zvērs, kurš pārītim, nudien, neiesaka tuvoties. Rezultāts ir negaidīti labs - baltkrievu sēņotāji draudzīgi un steidzīgi pagriežas uz sādžas pusi, bet mēs tikpat steidzīgi sakravājam savas mantiņas, vicojam uz mūsu mašīnu stāvvietu, bagāžnieki pilni, un "gali ūdenī"...

Studenta sapnis - lai ari tukša, liet tomēr pie pleca...

Kokina laikas dzen nevainojami...

Visi pieci Litenes mežmalā. Katrs ar savu trofeju.

Arsenijs

Vai šo kramenīcu var rādīt liepājniekiem?

Tādā ekipējumā gājām uz zaķiem 70. gados.

Rīta apspriede pirms "zaķu dienas'

Mirklis no rīta bridiena Baltkrievijas ūdeņos. No kreisās: Ādolfs Ločmelis, Ivans Tiliomirovs Jānis Maļinovskis, Mihails Šestakovs, Francis Siņajs un Vladislavs Gribulis.

***

Cienījamo lasītāj! Še nu tev varētu sākt likties, ka šis Latgales vīrs ir lielībnieks, jo gan pirmajā, gan otrajā medību epizodē attēlojis sevi kā centrālo figūru! Patiesībā mans veiksminieka gods nav pārāk liels, jo šos divus atmiņā iegravētos notikumus šķir četri gadi, kam pa vidu bijusi ļoti piesātināta mednieka ikdiena - gan pašizglītošanās ziņā, gan biotehnisko pasākumu veikšanā, gan malu mednieku tvarstīšanā, gan, protams, bijuši arī superpūdeļi aļņu medībās.

Tā kādā saulainā rudens medību dienā uz pilnīgi klajas meža pļavas no apmēram 30 soļu attāluma raidīju divas lodes pa riksi skrejošu aļņu bulli, bet viņš, kā saka, pat ausi nepakustināja. Turpmākā meklēšana vai sekošana pēc visiem kanoniem rādīja vienu - svins no maniem stobriem sūtīts "pēc piena". Bet ko vēl visspilgtāk, ja neņem vērā gūtās trofejas, atceras mednieki? Taču ne jau "pūdeļus", nē! Drīzāk atmiņā paliek tie gadījumi, kuri sarindojami zem daudzsološā virsraksta: "Tici vai netici!" Un turpmāk aprakstītais arī ir viens no tiem...

Kārtējās medības mana kolhoza teritorijā. Neliels masts, tādēļ vadītājs norīko mūs, trīs vīrus, aiziet atsevišķi no mednieku galvenās līnijas un papildus nosegt kādu "kutelīgu" pāreju. Palaižu abus pārējos pa priekšu, un tādā strīpā ari izejam meža pļaviņā, kur sastingstam kā stabi, jo tepat, taisni priekšā, apmēram 25 soļu attālumā, pie kārklu krūma stāv aļņu bullis. Pie tam šim tāda pati poza kā mums - arī viņš pārsteigts bolās uz pļavmalā negaidīti parādījušos trijotni. Bet trijotnei tikām tukšas bises plecos. Mans stāvoklis ir vissarežģītākais - plecā piecreizīgs pusautomāts, ko tagad pielādēt nozīmē vienu - skaļi knaukšķināt aizslēgu un zaudēt izšķirošās sekundes. Tātad - lai rīkojas kolēģi... Tā arī notiek- lai arī netiek pārmīts ne vārds, viņu ieročos tiek klusām ieslidināts tas, ko vajag. Šāviens! Rezultāts kā ķinītl - bullis sabrūk uz vietas kā nopļauts! Bet kurš tad šāvis? Izrādās, ka abi, taču tik sinhroni, ka divu šāvienu skaņa saplūdusi vienā. Apskatām rezultātu: jā, trāpīts taisni pierē! Nu ko, viens no šiem vīriem bezmaz atkārtojis Minhauzena varoņdarbu, bet otrs tādā steigā, dabiski, kļūdījies. Labs ir - tā kā dzinēji vēl nav sākuši "strādāt", dodam norunāto veiksmes signālu, un... tālāk - visas izdarības kā pēc šablona.

Kautķermeņa, bet varbūt pareizāk būtu teikt - šaujķermeņa, sadalē parasti aizņemti šīs lietas speci, taču šoreiz jāizšķir arī trofeju lieta, kaut ragi nav nekādi dižie - "trīs uz „trīs". Kas var būt vienkāršāks - medniekiem ir atšķirīga kalib ra ieroči - vienam 16., otram 12. kalibrs, pie tam viens no minhauzeniem šāvis ar "turbīnu", bet otrs - ar "sputņiku". Kolektīva "eksperti" ir vienisprātis, - jāatrod lode vai tās paliekas galvaskausā vai kaula pamatnē. Vīri sāk pamatīgi šķirstīt bagātīgi apmatoto ragu pamatni pieres kaulā. Zili brīnumi! Pierē kādus pāris centimetrus viens no otra ir divi ložu lauzti caurumi!

Kādā sajūsmas šokā bija šāvēji, to uz papīra nevar attēlot, savukārt, video tolaik skaitījās "kapitālistu propagandas ierocis", bet ticiet man, - būtu vērts skatīt iemūžinātus videolentē šos pārsteiguma un patiesa prieka pilnos mirkļus... Beigās, protams, jāizšķir, kam pienākas trofeja.

Nu ko, ņemam talkā veco paņēmienu: vienai "spičkai" nolauzta galviņa, otra - vesela, un tā ragi vēl šobaltdien ir Viktora istabā. Nudien, tajās medībās visi bijām skaidrā, tātad

izpušķot man nav bijis nekāda iemesla...

Kā jau teicu, Krāslavas rajona Konstantinovas meži astoņdesmitajos gados bija vieni no "centrālajiem" aļņu apdzīvotības ziņā, tādēļ medību dienas, kurās tika plānots vienlaikus nodot valstij 2–3 aļņus un vēl pašiem tikt pie aknām, gandrīz katrreiz noslēdzās šajos dižo egļu audžu kvartālos. Savukārt par "pašu centrālāko mastu" šais vietās tika uzskatīts nogabals pie kāda mūsu drauga mājas Konstantinovas pusē. Un tā - kādudien šai mastā viss kā parasti - dzinēji bez maldīšanās dara savu, dzinējsuņi (laikas) arī šodien ir strādāt griboši, tādēļ Vladislavam Gribulim ir kārtējā veiksme - aļņu bullis pie kājām. (Te nu jāteic arī pāris vārdu par šo kungu, kaut droši vien nepratīšu attēlot, ko viņš īsti nozīmē Krāslavas rajona medību saimniecībai un katram tāspuses medniekam. Bet koncentrēti varētu tā: Latvijai Raimonds Pauls ir Maestro mūzikā, Krāslavai Vladislavs Gribulis arī ir Maestro - tikai medībās).

Tātad pirmais alnis ir, bet šā masta īpašā īpatnība ir tā, ka pat tad, ja zvēri iziet caur mednieku līniju, ezera krasts nedod viņiem izvēles brīvību iet pa kreisi vai pa labi, ir tikai viena fiksēta pāreja uz Bogdanu mežu. Mednieku stratēģiskais plāns še ir vienkāršs, proti, pirmo dzenam "drauga mājas" mastu; ja veiksmes trāpījumos nav, tad uz ātro lecam "bobikos" un pēc brīža esam otrajā līnijā Bogdanu mežā.

Šis sīkais skaidrojums šai stāstā nepieciešams tāpēc, lai tu, lasītāj, saprastu, kādā steigā tuvāk stāvošie mednieki pulcējas pie šāviena vietas, lai "pa fikso" izšķirtos, vai nepieciešams lietot autotransportu nākamās pārejas nosegšanai vai ne. Tā arī šoreiz skats ikdienišķs: bullis guļ, kādi četri vīri mīņājas riņķī. Vladislavs steidzina uz mašīnām, jo mastā bijis vēl viens bullis, kurš aizgājis neaiztikts. Viens no medniekiem gan ieminas, ka "gar zemi dabūtais" tāds aizdomīgs, - rau, pat ausis kustina, bet cits, tāds karstasinīgāks vīrs, pieskrien pie gulošā makāna, iebāž pirkstu lodes plēstajā caurumā krūšu kurvī un nokliedzas: "Kādas te var būt domas par dzīvošanu! Nav jēgas taisīt troksni ar otro šāvienu!"

Tādi argumenti pārliecina visus, tādēļ lecam mašīnā un - prom uz otro pāreju, kurā, kā vēlāk izrādās, šoreiz - kapa klusums. Nekas, braucam atpakaļ pie "gulošā", bet tur ap pliku vietu jau sapulcējušies visi pārējie, un iet vaļā pārmetumi, līdzjūtības, bet vairāk par visu - joki un asprātības.

Vieta tiešām tukša - alnis mežā, pie tam vēlākās stundās pat ar suņu palīdzību šo "faķlru" tā ari neizdodas dabūt rokā. Ko nu? Neko - meža sardze tādus jokus nesaprot - licence jānoraksta.

***

Laikam jau stāstīju, ka mūsu pusē katras kolektīvās medības" sākas agrā rīta stundā un - obligāti ar medību vadītāja instruktāžu. Standarta gājieni: vīri nostatīti vienā rindā, un sākas, kā smejamies, pātari. Piemēram: šodien iespēja "atšaut" to un to, šaut tikai ar tādiem un tādiem lādiņiem, dzinēji šaut nedrīkst, šaut tikai pa skaidri saskatāmu mērķi; uz numuriem skaidri jāredz blakus stāvošais kolēģis, mednieku līnija nedrīkst mest straujus līkločus utt. Un tā katru ritu, pie tam obligāti "jāieborē" katrs sīkums katram klausītājam, kurš stāv ierindā. Bet ar visu to vīriem, palaistiem mežā, dažreiz iet kā pa celmiem, kuru, protams, šajos hektāros netrūkst...

Tā arī šoreiz. Aleksandram, kurš godīgi stāvējis uz numura, "uzdrāžas virsū" trīs aļņi. Atskan ierastais duplets un uzreiz pēc tā - arī kliedziens pilnā rīklē: "Šauj pa pēdējo!" Pie tam šis izmisuma baurojums tiek atkārtots vairākas reizes, jo bļāvējs taču redz, ka alnis, kuram šis mērķējis, aiziet līdzi bariņam, turklāt zvēru skrējiena virziens mats matā tēmēts uz vietu, kur jāstāv papildu numuriem. Šie vīri, saprotams, skaidri dzird histēriskos brēcienus un bliež virsū pēdējam alnim no tiem diviem, kuri laužas cauri ugunslīnijai.

Viss kārtībā - lieta darīta, uzdevums izpildīts - "pēdējais" aizsūtīts "uz mūžīgiem medību laukiem". Sapulcējamies. Kā parasti, visu pārspriežam, un saruna ir apmēram šāda:

- Tātad tev gāja pa šāvienam trīs aļņi, tu izšāvi pa pēdējo, un visi trīs aizjoza bez skrambas.

- Nu ja!

- Bet tev nesās garām divi aļņi, un tu paņēmi uz grauda otro - pēdējo.

- Jā, tā bija!

limm, rēķini nesaskan, un eksperti dodas pa pēdām. Ārprāts - tepat guļ bez dzīvības arī otrs zvērs, kuru pirmais šāvējs nokrustījis par pēdējo! Joki mazi, jo licence mums tikai viena. Mežsargs stāv kā klints, un viņa lēmums ir strikts: dabūjiet otru licenci, tad vienu alni varēs nodot gaļas kombinātā valstij, otrs tiks pašiem. Pēc ilgām drūmām debatēm pieņemam lēmumu, ka mūsu vadībai jābrauc pie kaimiņu kolektīva, kurš ir bagāts ar "papīriem", un jāizlūdzas licence, citādi mēsli neizbēgami - kļūsim par "brakonjeriem".

Vienojamies par turpmāko rīcību: kamēr meklē kaimiņus, vienu alni varam sadalīt, bet otru neaiztiekam, jo, kas to zina, kā būs ar "papīriem".

Tajos laikos mums nebija lepnu medību māju, kur ar šiku veikt gaļas pirmapstrādi, nebija nedz mednieku virtuves, nedz somu pirts, un vispār, viss tika veikts zem klajas debess, un lielākoties pēc medībām bez jebkādas "aknu balles" vakaros izklīdām pa mājām, pie mīļajām sieviņām.

Taču šoreiz mums nav, kur skriet, pareizāk sakot - nedrīkstam to darīt, jo obligāti jāsagaida sūtņi ar dokumentiem. Kuram ugunskuru, liekam katlu uz uguns, bet turpmākais ir Ivana ziņā. Te jāpaskaidro, ka Ivans Tihomirovs bija rajona priekšnieks, bet vienlaikus arī labs, kaislīgs mednieks, mūsu kolektīva biedrs. Un vēl - pāri visam - nepārspējams pavārmākslinieks: viņa mašīnā, braucot uz medībām, vienmēr bija katli, bļodiņas, krējuma, etiķa, gurķīšu, garšvielu burciņas, bet, par nožēlu, reti kad mums, meža večiem, pietika laika un pacietības ļaut izpausties šim Ivana talantam.

Taču šodien nu gan ir tā reize, kad Ivans bez steigas var izrīkot, kurus gaļas gabaliņus likt katlā,kurā minūtē virumam kādu garšvielu piešpricēt... Un beidzot arī mēs varam nesteidzīgi izbaudīt un apjūsmot šo meža restorāna produktu.

Tiešām, tā ir ne ar ko nesalīdzināma sajūta, kad tu lēnām, ar baudu tukšo tādu vienkāršu alumīnija bļodiņu, kurā apjaut sakopotu ugunskura spelts un dūmu garšu, meža spirgtumu, dabas pirmatnējās smaržas un, protams, arī vīru darba augļus.

Jā, kopējo drūmo noskaņojumu šādas pusdienas stipri kliedē, un viss beidzas kā gaišās pasakās: "papīri" sadabūti, bet vīri šķiras ar vienu domu: ja rīkojies ar stobrierg dzīvnieku pasaulē, tad emocijām un klaigāšanai nav vietas! Tikai vēsu prātu!

Karaliski - ar un bez bises

Septiņdesmito gadu beigās Krāslavas rajonā tradicionālas kļuva tā sauktās karaliskās medības uz dižmedījumiem, turklāt šī "svētku diena" parasti tika nolikta kaut kad sezonas vidū. Bet ar ko tad šī diena atšķīrās no ierindas mednieku iksestdienas izdarībām? Atbilde vienkārša - ar to, ka "karaliskajās medībās" piedalījās tikai īpaši lūgtas personas. Jāskaidro tuvāk, proti, oficiālu ielūgumu no rajona mednieku biedrības prezidija parasti saņēma katrs rajonā sekmīgi strādājoša mednieku kolektīva vadītājs. Šis gājiens turklāt deva morālu pamatojumu arī likumīgam medību nosaukumam "Rajona mednieku aktīva organizēts pasākums". Kad šie priekšdarbi bija veikti, nāca svarīgākais - pie galda apsēdās pirmais sekretārs, izpildkomitejas priekšsēdētājs un manis jau agrāk pieminētais maestro Volodja un sāka papildināt sarakstu ar vīriem, kuri skaitās mednieki un šai brīdī ir "ļoti vajadzīgi", lai rajons varētu veikt celtniecības darbus, dabūt "kombikormu", minerālmēslus vai vienkārši "blatu" pie Rīgas kungiem. Še jāteic, ka "derīgo vīru" katru gadu bija ne mazāk kā trīs desmiti, un arī es nezin kāpēc vairākus gadus tiku iekļauts šai saraks'tā, tā ka turpmākās ziņas varat uzskatīt par smeltām no pirmavotiem.

Vēl gan jāpiebilst, ka līdz turpmāk aprakstītajiem notikumiem rajona medniekus vadīja "vecs buks", kurš daudziem likās pārāk liberāls pret vadību, pārāk draudzīgs pret uniformās tērptiem vīriem... Nu, nē! Tā neder. Jānomaina! Sacīts - darīts! Liekam jaunu vietā, tieši pirms "karaliskajām medībām"...

Taču katrs jauns priekšnieks, ja vien viņā ir kaut mazākās godkāres kripata, savu ēru sāks ar īpašiem gājieniem - kaut vai tāpēc, lai pierādītu, ka viņš, nevis "aizgājējs" ir īstais vīrs īstajā vietā. Tā notika arī ar mūsu jauniecelto medību šefu, kurš paziņoja, ka nu viss būšot pilnīgi citādi...

Tātad sākam "karaliskās medības" ar jauno rajona mednieku priekšnieku un jaunām vēsmām mednieku lietās!..

Vēl pustumsā automašīnas viena pēc otras piestāj pie jaunuzceltā rajona mednieku nama. Sapulcējāmies konferenču zālē. Sasveicinos ar pazīstamiem un vienlaikus blenžu uz svešajiem - it kā nedaudz jocīgi redzēt šai mājā tik daudzus "ļoti pareizi ģērbtus" vīrus. Kāpēc "pareizi ģērbtus"? Tādēļ, ka tajos gados par piemērotām, smukām un praktiskām mednieku formām mēs, Latgales lauķi, nemēģinājām pat sapņot - nebija ne tādas rocības, ne sakaru, lai tiktu pie mednieku apģērba kārtas. Un tieši tāpēc sabraukušie kungi tik ļoti izcēlās mūsu "pelēko zvirbuļu" vidū. Nu labi, uzaicinātie mednieki ir ieradušies un kopā ar mums sēž zālē krēslos. Uz paaugstinājuma pie prezidija galda uzrausies jaunais rajona mednieku priekšnieks, lai teiktu savu uzrunu šai iespaidīgajai kompānijai. Un uzruna tik tiešām ir varena, pilnīgi atšķirīga no iepriekšējā priekšnieka vilktās vagas... Tātad šodien medību vadības grožus turēšot rokās viņš pats, bet pamatā izrīkotājs uz vietas, tas ir, tad, kad briežutis jau krīt aiz apkakles, būšot tomēr Volodja G.

"Jā, vecīt, arī tu nespēj pārzināt mūsu plašās medību platības un zvēru takas, nu tieši tāpat kā iepriekšējais", tā secinu pie sevis... Bet tikmēr jaunais turpina...

Šodien licencēti varēšot nošaut četrus aļņus, piecas meža cūkas, par tādiem sīkumiem kā lapsas, jenoti un zaķi te neiederoties runāt, savukārt mūsu veco paziņu vilku gan nevienam bez šāviena iesakot garām nelaist.

Pēc godam izturētas pauzes jaunais priekšnieks komandiera balsī skalda tālāk, ka viņam, lūk, esot līdz kaklam tādas izdarības, kādas līdz šim notikušas "karaliskajās medībās". Proti, kad vīri, par piemēru, nošaujot alni un tad visi klīstot tam riņķī un apkārt, un cits citu mēģinot pierunāt - kas tagad dīrās, kas dalīs gaļu, kur liks ādu utt. Tādēļ šodien, mums būšot ne tikai karaliskas medības, bet arī paraugmedības disciplīnas un organizētības ziņā. Priekšnieks tver rokā papīra lapu un pavēlošā tonī lasa. Tātad: numurus noliks pa vietām tas un tas, dzinējus komandēs Saša, ādu dīrās Ivans, Andrejs utt., zarnas apraks Pēteris ar Pāvulu, ādas savāks Kostja, pusdienās ēdienu izdalīs Alberts...

Viss paredzēts.

Mēs, "vecie buki", gan smīnam, jo ļoti ticam mednieku pieredzei, kura izsenis pierādījusi - ja viss ir ņemts līdzi pie starta līnijas, tad finišā būsi ar tukšu kuli...

Beidzot dodamies pie dabas, lai sāktu šīs tik pārdomātās programmas izpildi.

Īstie "meža veči" zina, ka ir dienas, kurās, izstaigājot daudzus kvartālus vai hektārus, tu mežā nepamanīsi ne zirneklīti... Un šoreiz arī ir tieši šāda diena! Konferenču zālē radītās komandas strādāja vaiga sviedros, diemžēl īsti pie darba tika tikai divas: dzinēji un pusdienu pasniedzēji. Pie tam Alberts pusdienu galdā cēla vienīgi no savas mašīnas ārā vilktus armijas tipa spaiņa lieluma termosus, kuros, it kā paredzot medībdienas neveiksmes, izgudris slēpās mājās šmorētas cūku kājiņas un šņukuri ar pelēkiem zirņiem. Pa starpām pavīdēja šis un tas arī "acu gaismai". Acis pēcpusdienā, protams, vēl bija gana gaišas un gribošas saskatīt uz līnijas jebkuru četrkājaino, bet katra masta noslēgumā rādījās tikai dzinēji, kuri plātīja rokas - tukšs kā gaļas un auto veikalos tajos gados... Viens labums no visa šā jampadrača gan bija - nekad mūspusē vairs nav dzirdēts, ka pirms medībām būtu organizēta zarnu racēju komanda...

***

Kad strādāju "Brīvībā", man bija kāda iemīļota vieta mežā, uz kuru devos "noņemt lielos kreņķus" jeb, kā tagad saka, stresu. Tas bija un arī šodien ir tā saucamais kvadrāts un viņam piegulošais Pisarjonoka mājas zemes gabals, ko varēja saukt arī par aļņu mājvietu, guļamistabu un mīlēšanās buduāru.

Tā nu kādā septembra pēcpusdienā mani atkal iekšēji aicina šis nostūris, sak', vecīt, tev nepieciešama neliela atslodze. Labs ir, klausu sirdsbalsij, lecu "Ņivā" un viens pats taisu "lielo pastaigu". Nonācis vietā un izgājis cauri "kvadrāta" pārejai, dažus desmitus metru priekšā redzu, ka kāds kārklu krūms sāk šūpoties. Bet ir taču bezvējš! Apstājos un dzirdu - no krūma puses atskan tāda kā večuka sausa atklepošana. "Ak tā, lūk, kāda ir tā aļņu buļļa riesta dziesma!" momentā konstatēju pie sevis un, tā kā esmu par tādu līdz šim tikai lasījis, ziņkāres dzīts, dodos uz priekšu - palūrēt tuvāk uz aļņu mīlas izdarībām. Klusām žogos pie krūma, bet tur viss tukšs un kluss. Lavos tālāk mežā iekšā - atkal nekā. Pamatīgs izbrīns: bullis taču nav zaķēns, kurš tā vienkārši var zālē izčibēt! Nu ko, eju vēl dziļāk mežā, līdz sasniedzu nogabalu ar retiem bērziem bez pameža. Ak kungs! Pa labi no manis kādu 50 metru attālumā soļo aļņu bullis visā savā riesta krāšņumā. Tieši tā: balti reti bērzi, šis lēniem soļiem iet paralēli man, galva nav pagriezta manā virzienā, bet es viņu redzu kā uz delnas, tostarp arī viņa kreiso aci, kas, kā liekas, bolās man virsū. Rokas man, protams, tukšas, tomēr turpinu soļot paralēli alnim, aizvien vairāk un vairāk apjauzdams, ka ne tikai es viņu redzu, bet arī viņš mani uzmanīgi vēro. Tā nu soļojam abi vienā angļu mierā. Bērzu nogabals pamazām pāriet eglīšu jaunaudzē. Te gan es vairs nejūtos tik brašs un pārtraucu savu gājienu. Dodos atpakaļ uz pārejas un grāvja krustojumu, to liek darīt nevis mazdūšība, bet gan piesardzība - sak', ar trakiem tikai pa labam! Tikko esmu no meža ārā - Dieviņ, tētīt! - otrpus grāvim ieraugu stāvam manu kompanjonu visā augumā - kā uz kalendāra vāka! (Ragi gan ļoti viduvēji). Dažas sekundes tā ari nostāvam: es ar vaļēju muti, šim gan, liekas, lielās lūpas ciet. Vēl mirklis - un tad gan bullis metas aulekšos un pazūd eglēs...

Vēl šobaltdien spriedelēju, kas viņam bija samežģījies tai ragotajā galvā tajos retajos bērzos? Vai tiešām viņa skatiens bija mīlas sapņu tik aizmiglots, ka mani par alneni noturēja, vai tā bija tāda kā vīrišķīga baura laika bravūra? Kas notiktu, ja viņš grieztos ar krūti pret mani? Hmm... Nezinu... Kā nekā arī es šajos mirkļos biju paspējis pamatīgi "atslēgties" no realitātes...

Vilku stāsti

Krāslavas puses iedzimtie šo plēsoņu sauc par "Andrīvu". Praktiski tas notiek tā: satiekas divi sābri no rīta, un viens ziņo, ka "Šūnakt Anclrivs tiūgrīze vušku", pie tam viss tiek pasniegts ļoti piparotā, krievvalodīgā mērcē... Ak Tu, vaina valnš.

Tomēr pirmo reizi ar Andrīvu aci pret aci sastapos tajos pašos manos jauno dienu mežos - Litenē...

***

Kārtējās aļņu medības Litenes meža masīvā. Pirmais masts. Pēc izlozes man iekrīt stāvēt uz numura. Dzinējus knapi var sākt sadzirdēt, kad mans skatiens, kontrolējot meža stigu pa kreisi, atmetas pret kādu nenosakāmu kustību. "Stop! Uz stigas malas stāv kaza!" tāds ir mans pirmā brīža slēdziens. "Bet nē, tas taču ir vilks!" Attālums apmēram 70 soļi. Vilks stāv un, cik noprotams, uzmanību koncentrējis sava gājiena virzienā - taisni pāri ļoti tīrai kvartāla stigai. Es, savukārt, tik daudz jau zinu - vilks jāšauj katrā situācijā! Stobros ir lodes, bet tas nekas - renkuļi šoreiz būtu par švakiem šim attālumam, tāpēc sviežu plinti pie pleca... bācl Vilks acumirklī met atmugurisku kūleni aiz krūma, un otro lādiņu man vairs vienkārši nav kam raidīt. Burtiski apstulbis stāvu un nesaprotu, ko tālāk darīt. Pēc brīža attapies, gan skrienu pie "zvēra vietas", bet te viss jau tukšs un kluss. Paeju uz priekšu, pa kreisi, pa labi - nekā.

Tostarp dzinēju pusē atskan skaļi kliedzieni, kas drīzāk gan atgādina gaviles. Vēlāk izrādās, ka tā arī ir, jo šie, izdzirduši vienu vienīgu šāvienu, sapratuši, ka tas bijis sekmīgs, jo pretējā gadījumā taču sekotu vēl kāds šāviens. Vīri sasaucoties tuvojas man, bet es tik stāvu un plātu rokas. Sanāk visi, es atkal un atkal stāstu par saviem gājieniem, bet vīri pikti māca: "Jā, šaut vajadzēja, bet uzreiz vajadzēja ari kliegt nelabā balsī - vilks mastā!" (Ko tas būtu mainījis, atklāti sakot, vēl šodien nezinu). Brīdi vēlāk medību vadītāja lēmums ir tāds, ka atkārtoti jādzen šis pats masts, jo pirmajos mana vilka kustības metros pēc šāviena ir atrasti asiņu pilieni. Tātad pelēcis ir ievainots un, iespējams, tālu nav varējis aiziet. Labs ir, izdzenam šo mastu otrreiz, ar sevišķi skaļu baurošanu. Tukšs... Kā šodien redzu vīru drūmos ģīmjus un noskaņojumu - esam taču aļņu kvartālos, bet visas pazīmes liecina par "smagu fušieri" - ir šauts, masts divreiz izbļaustīts, bet viss par velti. Kur lai tagad meklējam aļņus?

Drūmi sēžam uz baļķiem lielā kvartāla stigu krustojumā, līdz no sastinguma mūs izrauj mans tālaika elks, medību vadītājs, kurš burtiski pavēl, lai ņemam blakus kvartālu, kas ikreiz sevi apliecinājis. Vīri pusčukstus gan protestē, jo tepat vien jau klaigājām, trokšņojām, bet, kad jau, tad jau...

Es šoreiz raujos dzinējos, jo esmu satriekts morāli, pirmkārt, tādēļ, ka vilks aizgāja, bet, otrkārt, tādēļ, ka gandrīz pāris stundas tiku kolektīvi mācīts, kā "pareizi" rīkoties šajā nestandarta situācijā. Tomēr vīri - visi kā viens - man pavēl stāvēt atkal, jo šī diena, lūk, esot tā, kad uz mani "ies". Kas jādara, tas jādara - stāvu purva meldros, bet man priekšā retas lielas egles. Pameža nav. Un šai brīdī "filma sāk atkārtoties"... proti, dzinējus tikko sāku saklausīt, kad redzu, ka starp retajām eglēm iešķērsu pret mani lēni rikšo vilks...

"Ak tu, maita, tomēr tiekamies!" Bet stobros atkal lodes jo gaidām tak aļņus! Vilks tikām apstājas un sāk ostīt gaisu - 'sak', tuvumā sāk smakot pēc ienaidnieka! Kas bijis, bijis, kavēties vairs nevaru, tādēļ ļoti pārliecināti spiežu pirmo gaili. Jā, atkal palēciens, atkal kūleņi, vilks iet kā vāvere ritenī, es nospiežu otro gaili, un šis beidzot sastingst kā "Ķenča jērs". Nu gan momentā bauroju: "Nošāvu vilkūū!" Apmierināts, ka šoreiz instrukciju esmu izpildījis pa visiem paragrāfiem un vairs mācīts netikšu. Beidzis šo procedūru, pierimstu un ieklausos - pēc šitāda ļembasta klusums manu kaimiņu "dārziņos" šķiet absolūts. Te pēkšņi redzu, ka mans kaimiņš pa labi paceļ bisi un bliež. Es, kā jau vinnētājs (guvums taču ir), skaļi kliedzu: "Ko tu šauj?" Šis man pretī: "Vilkus!" Te uzreiz arī pa kreisi sākas šāvieni cits pēc cita. Ak, kungs, - vēl vairākas minūtes man visapkārt iet gluži kā karā - šauj pa labi un pa kreisi. Galīgi apstulbis, tomēr pamanos apskatīt savu trofeju - tā ir vilcene, kura, liekas, vēl nav paspējusi būt māte. Bet varbūt kļūdos, jo nav man tādu zināšanu, tobrīd vēl neprotu noteikt vilka vecumu pēc zobiem. Velku savu guvumu uz līnijas, metu skatus apkārt - tavu vellu! - kā gulbenieši saka. Jā, ir ko redzēt - pa labi no mainis vīrs velk kaut ko pa zāli, pa kreisi - arī velk, nudien, kaut kāds ārprāts! Tad nu beidzot esam visi kopā, ar pieciem vilkiem pie mūsu kājām... Konstatējam, ka: tieši šis vilku bars bijis tas, kurš jau vairākas nedēļas kā restorānu apmeklējis Litenes sovhoza cūku fermas vasaras aplokus. Turienes mednieki pāris naktis bija sēdējuši, bet noticis tā, kā jau dzīvē tas nereti notiek: kad gaidi, tad zini - nebūs. Mūsējie, Beļavas vīri, protams, apmierināti, pat lielīgi, toties mani joprojām urda ģenerāljautājums: "Bet kā tad mans šārīta pirmais, kāpēc gāja atsevišķi no bara?" Visi liekam prātus kopā un nospriežam, ka pēc bagātīgās maltītes cūku fermas restorānā viss plēsoņu bars dziļā miegā gulējis eglājā, bet tas, kurš mani tracināja uz stigas no rīta, laikam bijis atpalicis no bara, un, kā jau pieēdies kavētājs, mierīgi meklējis savu ciltsbrāļu pēdas (aizsteidzoties notikumiem priekšā, jāteic, ka šo "aizmāršu" atrada pēc nedēļas - beigtu ar lodes cauršautu vēderu tuvējās sādžas nomalē).

Starp citu, šā bagātā masta dzinēji prata stāstīt - viņi jau pusceļā apjautuši, ka nedzen vis aļņus, bet gan pelēčus, tādēļ stobrus taisījuši pilnus, bet "kā nekrīt, tā nekrīt"...

Pārbraucu mājās ar savu trofeju. Ir vēla nakts, un dzīvokļa logi Stāmerienā tumši. Tomēr degu nepacietībā parādīt manis nošauto vilku sieviņai. Loģiski spriežu, ka viņa plika taču neskries pagalmā, tāpēc stiepju vilka līķi tuvāk durvīm, pavisam piemirsis, ka turpat gaitenī ir guļasvieta manai sešus mēnešus vecajai Latvijas dzinēja kucītei Jutai. Aizmāršības sekas ir itin satraucošas. Tikko pavērās durvju sprauga, Juta zibenīgi izmetās pagalmā, un tikai otrā dienā ap brokastlaiku izdevās šo noķert kaimiņu pagalmā. Lūk, ko nozīmē vilka smaka... Un vēl - nākamajā dienā, dīrājot vilku (tikai āda ir pierādījums prēmijas saņemšanai), konstatējām, ka šim "nakts medniekam" kuņģis burtiski līdz malām piestampāts - cūkgaļa ar visiem kauliem un sariem.

Paliec sveika, Gulbene! Es atkal dodos pie vilkiem, bet šoreiz jau manā Krāslavā!

Kādā jaukā pavasara dienā atbrauc pie manis Jānis Briļs. (Jā, tā atkal ir personība. Man laimējies: es tāds pelēks zvirbulēns, bet pa kreisi un pa labi lieli zirgi, kas kaisa barību manā ceļā... Un, ja tu, zvirbulis, labi šiverējies, tad šajā pozīcijā var izdzīvot...)

Jāņa emocijas ir racionālas, gluži kā viņš pats. Kas un kā - te daudz vārdu nav jātērē, un īsumā situācija ir šāda - Jānim radušās pamatotas aizdomas, ka viņa Andrupenes mežos atrodas vilku midzenis. Mednieku lēmums ir strikts: jau rīt no rīta izmeklēsim aizdomīgos meža kvartālus.

Runāts - darīts. Nākamajā dienā izstaigājam valsts meža ' stigas, kas ir tīras un smilšainas un uz kurām vilku pēdas burtiski mudžēt mudž, tādēļ netiekam gudri, kur vilki aizgājuši un no kurienes atnākuši. Abi ar Jāni esam LLA beiguši, tādēļ sākam prātot zinātniski, proti, kāpsim augšā meža ugunsdzēsēju tornī (kurš ir vareni ļodzīgs) un pētīsim situāciju no augšas, jo abi esam salasījušies grāmatās, ka vilka midzenim jābūt ūdens tuvumā. Uzkāpjam, vērojam - jā, tepat netālu spīd neliels ezeriņš, kas it kā apstiprina mūsu aizdomas. Kāpjam lejā un klīstam tālāk, līdz uzduramies mežstrādniekiem, kuri ar cirvjiem veic meža sanitāros darbus. Tā un šitā, mēs stāstām. Nē, šie savukārt krata galvas, te vilki nevarot mitināties, jo viņu izstrādes kvartālā, kas sakrīt ar mūsu aizdomu objektu, visas pēdējās dienas grozoties aļņu govs ar teļu. Vilku midzeņa tuvumā tā taču nenotiktu. Nu ko, atkal minējumiem strīpa pāri! Laikam nav lemts...

Paiet vēl dažas dienas, bet Jānim joprojām prāts nemierīgs par "vilku tēmu" tuvējā mežā. Atkal bise pār plecu un atkal izlūkgājiens. Un atkal atrodamas svaigas pēdas tai pašā kvartālā, kur esam jau bijuši. Pēkšņi Jāņa "kadrā iekrīt" gulošs vilks uzkalniņā starp eglēm. Jānis ir attapīgs - zābakus, kuri taisa lieku troksni, nost, un vienās zeķēs lavās klāt guļavam. Lūk, jau šāviena attālumā, lūk, arī šāviens, un vilku tēviņš paliek uz vietas... Tuvojoties nošautajam, Jānis pamana, ka eglīšu biezoknī pazūd vairāki mazie vilcēni. Protams, arī tie jādabū rokā, bet vienam to paveikt nav iespējams, tādēļ Jānis dodas pie tuvākā telefona. Sākas palīgu saukšana, bet iet kā jau darbdienā - visi vietējie izklīduši kur nu kurais. Pēdējās cerības - uz Krāslavas mednieku biedrību, kura gan atrodas 48 km tālu. Trauksme tomēr tiek saprasta, un pēc dažām stundām visi krāslavieši, kuri bijuši sazvanāmi, ir klāt.

Pēc kāda laika, veiksmīgi darbojoties, midzenis tiek atrasts, un top skaidrs, ka dienā, kad mēs ar Jāni to meklējām, izrādās, esam krustām šķērsām izstaigājuši tieši to kvartālu, kurā midzenis atradies, bet mums vienkārši nav palaimējies uzkāpt tam tieši virsū. Mūsu meklējumus pie tam sajaucis arī mežstrādnieku stāsts par aļņu māti ar teļu, neesam ņēmuši vērā pieredzējušu vīru gudrību: "Vilks midzeņa tuvumā jērus neaiztiek"...

Tātad midzenis tiek atrasts paplašinātā lapsu alā, tajā - četri vilcēni, kuri jau it ņipri prot slēpties biezoknī. Trīs tiek piešauti, ceturtais, kurš noķerts dzīvs, aizceļo uz Krāslavu, kur to savā ģimenes dārziņā šķūnītī izlēmis turēt Uldis Birznieks. Tomēr vecum vecā patiesība par vilku, kurš vienmēr uz mežu skatās, arī šai gadījumā ir īsti vietā. Proti, rudens pusē, kad vilcēns jau paaudzies krietnas laikas lielumā, šim uznākusi indeve laiku pa laikam izlauzties no pussapuvušā būceņa šaurības. Turklāt pelēcis, puspiejaucēts būdams, ikreiz, brīvībā ticis, jozis nevis uz mežu, bet gan uz tuvējo pārtikas bodīti, kur pie ieejas tad ari ņipri uzmanījis tantiņas, kas ar iepirkumiem nākušas ārā no veikala. Pie tam vilka ģīmis no reizes uz reizi aizvien nepārprotamāk liecinājis, ka teju teju ar pilno pārtikas tašu pa ostīšanu šim būs par maz. Loģiski, ka pēc kārtējās šādas tūres tika sasaukts skaļš vietējo sievu mītiņš, kura rezultātā tuvējais milicis uzņēmās soģa lomu un mūsu audrupenieti "apklusināja no Makarova"... Tā, lūk.

***

Mana medību taciņa ar vilku ceļiem pēdējo reizi krustojusies astoņdesmito gadu vidū Svariņu pagasta mežos.

Agrs rudens. Meža cūku medības pa "melno pēdu". Kārtējais masts tiek ņemts "uz dullo", tas ir, cūku pēdas ir, bet biezie brikšņi un aizaugušie celiņi neļauj kaut cik konkretizēt zvēru atrašanās vietu. Numuri izvietojas pa gandrīz aizaugušu zirgu celiņu, pie tam ļoti līkumotu. Jau dzīšanas pirmajās minūtēs sākas gan šaudīšana mastā, gan mežonīga baurošana: "Vilki, vilki!" Žigli pārlādēju smalkākus renkuļus un bisi turu burtiski pie pleca - nu jau esmu pieredzējis un saprotu: ja vilks lēcienā ies pāri šim šaurajam celiņam^ tad labi ja vienreiz varēšu pagūt nospiest sprūdu... Man pretī slejas pilnīgi necaurredzama eglīšu siena, no kurienes tad arī sadzirdu čaboņu - tas noteikti nav zaķēns, bet kaut kas krietni smagāks, kazi, varbūt cūkas? Redzēt nevar ne vella - te uzreiz mans kaimiņš pa labi, Konstantīns Ragozins, laiž vaļā dupletu. Pagriežos pa kreisi, lai kontrolētu šo sektoru, un tai pašā mirklī ieraugu, ka uz celiņa apmēram 50 soļu attālumā parādās vilks. Momentāni šauju, pelēcim aste uzcērtas stāvus kā svece, un šis pazūd krūmos. Skrienu klāt, bet tur - tukšs un kluss. Asinis pēdās arī nav, tātad pūdelis!?

Konstantīns gan ir vilku nošāvis. Otrs pelēcis Vilhelma Žaunas kontā. Starp citu, Vilhelms stāvējis pie mūsu mašīnām, un pelēcis uzskrējis šim burtiski virsū. Hmm, tieši tajā virzienā taču aizjoza arī manis "sveicinātais"...

***

Jau stāstīju par Bogdānu meža masīvu, kas atrodas, ja rēķina putna lidojumā, pāris kilometru attālumā no Dagdas. Šajos kvartālos vienmēr atrodama visai raiba buķete - aļņi, cūkas, vilki un, protams, stirnas. 1988. gada pavasarī paklīst ziņas, ka šajā mežā mitinoties vilku pāris, tātad ģimene, un tieši tāpēc mūsu trijotne - Valdis Kokins, Viktors Kacars un es - nolemj 1. maijā, kurš kalendārā arī tolaik ir sarkans, tātad brīvs no darbiem, nopietni taisīt šā meža revīziju. Plāns ir loģisks: no rīta atstājam mūsu "Ņivu" meža vienā galā un sākam "ķemmēšanu". Ejam šķērsām masīvam apmēram 80-100 metru attālumā cits no cita līdz lauka malai, tur satiekamies, apmaināmies ar noietajā distancē iegūto informāciju, izvietojamies atpakaļgājienam un tādā garā, bez liekas steigas, caurskatām visu masīvu. Mūsu galvenais mērķis - atrast midzeni, jo spriežam, ka kucēniem jābūt jau dzimušiem, bet vēl pietiekami kusliem, lai tie no mums spētu aizmukt.

Pēc pāris stundu ilga cītīga darba kādā uzkalniņā, kas atrodas burtiski pašā meža vidū, atrodam visu, ko vajag, lai mednieka sirds sāktu strauji pukstēt...

Uzkalniņā pirms dažiem gadiem, var saprast, dzīvojuši āpši, katrā ziņā te ir vairākas alas, no kurām viena - svaigi no jauna izrakta. Nē, ļoti svaigi izrakta, jo augsne tai visriņķī vēl pavisam mitra, nemana ne mazākās apžuvuma pazīmes. Bet uz šīs svaigās augsnes, kā uz delnas, - neskaitāmas liela vilka pēdas! Alā jābūt kucēniem! Divi no mums paliek dežurēt alas tuvumā, bet trešais jož uz mašīnu pēc lāpstas. Aizjož. Atjož. Sākam rakt. Āpša alas labirinti ir sarežģīti un dziļi pazemē, tādēļ darbi ilgst vismaz pāris stundu. Taču kucēnu alā nav, sviedri velti lieti.

Slaukot sviedrus, sēžam, atpūšamies un prātojam: kur kļūda? Viens skaidrs nepārprotami - vilcene midzeni gatavojusi, bet, vai tas bijis domāts kā pirmais un galvenais vai gatavota tikai rezerves "bērnu istaba", nav skaidrs. Pareizāk sakot, ir gan skaidrs, ka vilcēnus neesam atraduši. Un vēl tikpat skaidrs ir arī tas, ka mūsu šīsdienas izdarības, protams, galīgi aizbaidījušas vilkus no šiem kvartāliem. Jūs teiksit - čiks!? Varbūt. Bet vienalga - mūsu, mednieku, pārdzīvojumi todien bija augstā līmenī! Ne katrreiz vilšanās nozīmē zaudējumu!

Pīļu laika

Kopš 1966. gada vairākas sezonas pēc kārtas "piļu atklāšanu" svinēju Lubānas ezerā. Un atkal, neapšaubāmi, visspilgtāk atmiņā iespiedusies tieši pirmā reize...

Ir 1966. gads, es Krāslavā saņemu specatļauju pīļu jaktei Lubānā, tad braucu pie sievastēva uz Gaigalavu, lai vakarpusē kopā ar turieniešiem sēstos zirgu pajūgā un savlaikus, būtībā - dienu iepriekš, dotos uz klāniem...

Paiet nakts, paiet nākamā priekšpusdiena, un tūlīt, tūlīt jau klāt būs arī lielais brīdis - "pīļu atklāšana", kas šoreiz nolikta uz četriem pēcpusdienā. Tā vismaz rakstīts papīros - pīkst. 16:00...

Mēs pie ezera ūdenslīnijas esam jau 15:00. Ezera krasts - zems, gludi nopļauts, bet pļāvuma joslu jau šai stundā aizpilda automašīnas; pārsvarā tās visas ir GA2-69Pa kreisi un pa labi tikai sveši vīri. Redzu arī nepierasti lepnus šaujamos, daudz medību suņu, pārsvarā spanielu. Un vēl - man pavisam neparasts skats - daudzi no šiem svešajiem acīm redzami uz pīlēm devušies kopā ar sievām un bērniem. Kaut kāds ārprāts! Taču mazpamazām izbrīns atkāpjas, dodams vietu saspringtai uzmanībai - cik tad laika atlicis līdz liktenīgajam 16:00?! Ezerā brist gan atļauts jau "pirms tam", tādēļ tie, kuriem ir garie zābaki, uzrota tos, bet es, tāpat kā citi vietējie, kuri mani samācījuši, laižos ezerā "pa vieglo". Tas savukārt nozīmē - tu uzvelc vienkāršās kokvilnas "trenuškas", kājās auj tikai parastās čības, ko nosien ar šņorēm, un - aiziet jūriņā!.. Mēs ar Jevgeņiju, manu radinieku no Atlakas, brienam ezerā līdz patronjostas līmenim, bet patronjosta šoreiz uzkārta "augstākajā līmeni", tas ir, kaklā. Lēšu, ka ezers ir sekls, jo no krasta "līdz kaklam" var aizbrist kādus 200 metrus... Iebriduši raugāmies apkārt. Izrādās, neesam ne pirmie, ne vienīgie, kas brien ūdenī, tādēļ šķiet, ka visas pīles, kas bijušas piekrastes zālēs un stiebros, nu jau ir "paceltas" un pētoši riņķo virs mūsu stobriem un galvām. Pagaidām disciplīna ņem virsroku pār kaislībām - nav vēl 16:00, tāpēc visapkārt valda saspringts klusums.

15:50 sprāgst!

Jā, precīzi pārbaudu - 10 minūtes pirms noteiktā laika! Starp citu, mans pulkstenis arī ir uzkarināts kaklā!

Momentāni pa labi un pa kreisi dzirdamas varenas lamas - krievu mēlē tiek piesaukta gan māte, gan visas Čaka ielas būtnes. Lamas, protams, adresētas "šim", kurš neizturēja un sāka šo trādirīdi pirms noteiktā "00". Nu tik sākas! Gluži kā ķēdes reakcijā lamas nomaina šāvienu dārdi. Atsevišķi spalgāki šāvieni atšķirami tikai tuvumā, viss pārējais saplūst vienā milzīgā sprakšķu masā. Stāvu līdz padusēm ūdenī, pīļu virs galvas ir "melna debess", bet šajās mazajās galviņās taču acīmredzot ir ielikts krietns pašaizsardzības instinkts, jo pīles lido skrotīm neaizsniedzamā augstumā. Vismaz es pirmajās minūtēs neredzu nevienu reāli "paņemamu" mērķi. Tādēļ ar vēl jo lielāku interesi pētu, kā tad veicas maniem kaimiņiem. Skat, visi šauj uz nebēdu pa, manuprāt, pilnīgi "nepaņemamiem" mērķiem. Šo manu viedokli apstiprina arī fakts, ka pīles krīt ļoti reti.

Kanonāde ilgst apmēram 20 minūtes. Tad viss norimst. Tagad klusumu traucē tikai suņu saimnieku komandas, kurās var saklausīt pavēles un lūgumus meklēt ievainotās vai neatrastās pīles.

Taču pilnīgi viss vēl nav apklusis - lūk, kādus 150 m no manis kādā stiebru pudurī paslēpies viens, nudien, apbrīnojams vīrs. Šis fenomens no mums, mirstīgajiem, nesasniedzama augstuma vienā angļu mierā citu pēc citas "velk lejā" mercenes. Kur, interesanti, slēpjas šīs veiksmes atslēga: vai to noteic ieroča īpatnības, šaušanas māka vai lādiņa noslēpums? Visdrīzāk - viss kopā. Tostarp es pēc pāris stundām brienu krastā, pilnīgi attaisnojis novēlējumu: "Ne spalvas!"

Vakara tūrē uz pārlidojumu vīru aktivitātes atjaunojas. Šai piegājienā Lubāns man atļauj paņemt divas mercenes. Arī Jevgeņijs jau tumsā izbrien malā, apkāries ar laučiem jeb popiem. Pilnīgi tukšā neredz atgriežamies nevienu. Jevgeņijs vēl piebilst, ka šai sektorā nevienu vietējo neesot manījis, šitie visi esot "čiuļi" no Rīgas.

Jūdzam atkal ratos savu bēriti, kurš visu pērkondārdu dienu mierīgi ganījies tuvējā pļavā, un kratāmies (vārda īstā nozīmē) mājās.

Nākamajās sezonās, manis iejūsmināti, uz Lubānu jau brauca daudzi mani Krāslavas draugi, ar Voloclju Gribuli priekšgalā. Un ikreiz atklāšanas stunda, vīru izdarības un rezultāti bija līdzīgi kā dvīņubrāļi, lai gan katrreiz mainījām medīšanas sektorus. Pēdējo reizi šo pīļu paradīzi apmeklējām jau kā priekšnieki, tas ir, "pa blatu", bet, ticiet man, tās vairs nebija medības, bet gan prasta pīļu šaušana Nagļu zivju dīķos...

***

1975. gada pavasarī kolēģi pierunāja mani izmēģināt roku makšķerēšanā, lai gan līdz tam šo sporta veidu pilnīgi ignorēju. Kāpēc? Tak jau pasivitātes dēļ, tas ir, tu sēdi, blisinies un gaidi, kad izdosies nomušīt kādu zivteli. Mednieks zvēram dzīvību atņem, manuprāt, humāni - dažās sekundēs, bez mokām, bet šie copes brāļi, lūk, izvelk zivtiņu no ūdens un mierīgi noraugās, kā tā smok un mokās nāves agonijā...

Tomēr, kā jau teicu, esmu pierunāts, tādēļ ar dienesta "gaziku" braucam makšķerēt uz "očkiem". Latviski tulkojot, uz "brillēm". Tie ir divi ezeriņi Kalniešu pagastā, trases Krāslava - Baltkrievija asfalta abās malās. Divi apaļi, apaļi ezeriņi, pa vidu trases strīpa - nu akurāt, kā briļļu konstrukcija! (Mūsdienās laikam gan tie būtu nokrustīti nevis par brillēm, bet gan par pautiem; redz, kā, agrāk cilvēki bija pieklājīgāki!)

Makšķerējam, makšķerējam "očkos" un gala beigās dažas sarkanspurainas zivtiņas ari nosmacējam.

Dabiski, tā lieta apnik man pirmajam.

Metu pīcku malā un eju pārstaigāt ezeriņa purvainos krastus, kazi, varbūt ieraudzīšu kādu no zīdaiņu sugas, tak jau tuvāk pie sirds...

Kas tad nu! Krastā, metrus 10 no ūdens līnijas, sēž mercene un blisina actiņas! Apstājos, tad speru dažus nedrošus soļus viņas virzienā. Mercene paskrien dažus metrus pa retiem krūmiem, tad it kā pazūd purva zālēs, bet spārnos nepaceļas. Eju uz priekšu - jā, gandrīz neslēpta zem reta kārkla krūma izpletusies ligzda ar trim netīri baltām olām, kuru izmērs ir jaunas dējējvistiņas ražojuma lielumā.

"Draudzenīt, es taču vēlu tikai veiksmi tev un tavai nākamai ģimenei!"

Ar steigu atstāju šo teritoriju.

Braucot mājās, esmu aizņemts ar domu: kā man tagad praktiski izstudēt šīs mammiņas uzvedību un gudrību pīļu dzimtas vairošanā. Protams, zivju bendēm par savu atradumu nebilstu ne vārda.

Pēc divām dienām esmu atkal pie "brillēm", bet šoreiz viens un ar mērķtiecīgu domu - cik vien iespējams neitrāli un nevainīgi apskatīt ligzdu.

Klusu žogos pie pīļu "šūpuļa". Metrus sešus no mērķa "mamma" atkārto gluži to pašu gājienu, ko aizvakar: lēnām, neveikli aizļogās pa zemi purva zālēs...

Pieeju pie ligzdas. Tavu laimi! Es, nudien, nebūtu laimīgāks, ja atrastu šajā purvā pāris tūkstošus vistu olu! Pīles ligzdā jau 5 olas, tātad es viņu neesmu iztraucējis un viņa turpinājusi dēt, pie tam raženi - kā diena, tā ola klāt...

Pēc trim dienām apmeklējumu atkārtoju. Rezultāts ir vienkārši brīnišķīgs, atkal - kā diena, tā ola klāt!

Nevelkot garumā, teikšu, ka tā tas turpinājās līdz 12 olām ligzdā! Bet pīle, kuru es tagad jau stabili saucu par savu "mammiņu", katrreiz, kā pēc standarta, veica vienu un to pašu ceļu, klusi un neveikli nozūdot purva zālēs.

Kā tas beidzās? Gala iznākumu nezinu, jo nākamreiz ligzdu izdevās apmeklēt tikai pēc mēneša - tai reizē tur neatradu vairs pat čaumalas gabaliņu...

Staltbriedis jeb

"Cangal, nepadodies auļiem!"

Astoņdesmito gadu sākumā sanāksmēs, semināros bieži tiekos ar kolēģiem, tas ir, saimniecību vadītājiem, no Kurzemes. Un, ja kolēģis ir mednieks, tad katrā ziņā apmaināmies arī ar svaigāko informāciju šai ziņā - sak, kā ir vienā Latvijas galā - "galējos rietumos", un kā otrā - "galējos austrumos".

Es, Latgales dēls, šajās reizēs lielākoties esmu apmierināts - manā pusē neiet sliktāk, bet katrreiz tomēr klāt ir arī tāda balta skaudība, kad kurzemnieki klāj vaļā briežu "baura" tēmu. Pie mums Latgalē, staltbriedis tolaik bija tikko ievests. Zināju, ka rēzeknieši tikko palaiduši brīvā vaļā pirmos briežu dārza iemītniekus, bet vismaz es brīvā dabā staltbriedi pagaidām redzējis nebiju...

1983. gadā kopā ar manu labāko draugu sovhoza direktoru Vladislavu Geibu nolemjam: pietiek dzīvot nezinīšos - šogad braucam uz Kurzemi uz briežu medībām. Abi ierodamies pie pirmā sekretāra Dmitrijeva un izklāstām mūsu sapni. Ko tur slēpt - izklāstījums noslēdzas ar lūgumu palīdzēt mums, diviem bāleliņiem, dabūt pie Rīgas kungiem licenci buļļa šaušanai. Vladim ir draugs mednieks Grobiņā, tāpēc sekretāram sakām, ka licenci gribētu saņemt Liepājas'rajona mežos. Sekretārs, pats mednieks būdams, mūs saprot, tūlīt ņem klausuli un uzgriež "biedram Vcrro".

Tas pretī: "Kāda runa, lūdzu, licence saņemama Rīgā, Centrālbiedrībā, kaut rīt!"

Mums to vien vajag - pēc pāris dienām sapakojam nepieciešamās mantiņas "Ņivā" iekšā un laižam uz Grobiņu, pa ceļam vien piestājot Rīgā un paņemot licenci.

Licence, izrādās, adresēta Nīcas mežsaimniecībai, tāpēc agrā pēcpusdienā mūsu "Ņiva" ieripo mežsarga Oļģerta Kalnenieka mājas pagalmā. Saimnieks ar saimnieci dārzā lasa kartupeļus. Sasveicināšanās ir ļoti sirsnīga, nudien, šamējie ne ar ko neatšķiras no Latgales ļaudīm!

Turpinājums gan vairs nav tik rožains - mežsargs teic, ka viņa meža hektāros briežu neesot pārpilnībā, pie tam šobrīd vēl tikai "kāzu laika" pats sākums, bet viņš, vienalga, mēģināšot mums palīdzēt pēc labākās sirdsapziņas.

Kalnenieka kungs laipni aicina mājā, mēs atkal kategoriski pastāvam uz to, ka dzīvosim savā teltī, kuru tūlīt arī demonstratīvi slienām augšā mājas tuvumā, mežmalā. "Nu tad jau šovakar jāiet izlūkos mežā", teic mežsargs, jo mums licences realizēšanai dotas tikai trīs dienas: sestdiena, svētdiena un - tas sliktākajā gadījumā - vēl pieķerama klāt pirmdiena. Otrdien no rīta man un Vladim obligāti "ar nopietniem ģīmjiem" jau jāsēž katram savā kabinetā... Mežsargs šos termiņus komentē kā nenopietnus, jo parasti vīri šādās reizēs svīstot un stresojot vismaz nedēļu...

Pievakarē, izejot uz medību takas, uzmanīgi uzklausām mežsargu, kurš mēģina attēlot, kā izklausīsies briežu buļļa "bauris", bet pēcāk ar izpratni uzņemam noteikumu, ka, ja atskan šāviens, - licence ar to pašu ir norakstāma. Otrs likums - nedrīkst lietot ieroča gaismas lukturi.

Pirmais "uz gaidi" palieku es, uz atvadām mežsargs vēl precīzi norāda vietu, kur man jābūt, tumsai iestājoties, tas ir, brīdī, kad viņi abi ar - manu draugu nāks atpakaļ uz mājām. Pie sevis spriežu, ka šis kungs tiešām precīzi pārdomājis visus gadījumus, kuri salikti plauktiņā, "ja nu pēkšņi"...

Stāvu. Vakarā kluss, bez vēja. Apmēram pēc stundas it kā zibens būtu iespēris manās smadzenēs! Klau, manā medību sektorā atskan īss rūciens, gauži līdzīgs skaņai, kas dzirdama, kad būdīgs vīrs "korķē". Šaubu nav, tā es to arī biju savā iztēlē uzzīmējis - tūlīt, tūlīt manā tuvumā sāksies baurs! Bullis ir kaut kur tuvumā! Nu tik būs!

Pulkstenī neskatos, bet jūtu, ka rit ilgas un mokošas minūtes. Klusums. Tad atkal, bet šoreiz jau laikam to var nosaukt par īstu baurojumu, atskan rūciens, pie tam šķiet, ka tas ir stipri tuvāk manai stāvvietai.

Velna milti! Sāk krēslot, un, ja "viņš" tik neaktīvi rīkosies, tad tumsa būs virsū un visi prieki vējā! Tādēļ nolemju kādu simtu metru pazagties bullim pretī. Aizlavos līdz meža pļaviņai, kura patrāpās manā ceļā, bet tālāk netieku, jo mans šābrīža sapnis taisa tādu taurējumu, ka, nudien, mati slienas stāvus. Grūti to aprakstīt, bet varētu mēģināt - iztēlojieties, ka kādi trīs lauvu tēviņi stiepti gari vemstas jaudīgam pastiprinātājam pievienotā mikrofonā, šo "gabalu" nobeidzot ar tādu kā garu žāvāšanos...

Tikām krēslo ar joni, un es vairs neuzdrīkstos šķērsot meža pļaviņu, kura ir metrus piecdesmit plata un kādus divus simtus metru gara. Pēdējais baurojums liecina, ka "viņš" nāk taisnā ceļā uz šo pļaviņu. Maskēšanās nolūkos liekos garšļaukus garā zālē pļavas malā un turu "uz grauda" iedomāto staltradža iznākšanas vietu, lai, kā saka džentlmeņi, tiktos aci pret aci ar šo kaisles satrakoto vīrišķības pārstāvi...

Guļu, un, tā kā visapkārt jau īsti melna tumsa, vairāk jūtu, nekā redzu, kā, laužot zariņus zem saviem smagajiem miesas kilogramiem, pļaviņā iziet "kaut kas". Tumšs, var dzirdēt tikai zāles čaboņu zem viņa nagu tupelēm. Saprotu, ka bullis aiziet pļaviņas galējā kreisā stūrī un tur apgulstas.

Jā, te nu tiešām var rasties jautājums: kāpēc tik droši nosaucu šo brīdi par apgulšanos?

Pēc specialitātes esmu zootehniķis, pie tam, nudien, nevis teorētiski, bet gluži praktiski pārvaldu mājas dzīvnieku tikumus un netikumus! Un tādēļ ļoti labi zinu, ka manā Dagdā govs nogulstas, un tad nemainīgi atskan tāda kā gara nopūšanās, tāda kā tvaika izlaišana, kas tiešām varētu būt tīri dabiska nopūta, lopiņam beidzot grūto dienas cēlienu. Un arī šis, mans tumsas slēptais varonis, izdarās gluži tāpat...

"Ahā", spriežu, "nu tu esi apgūlies un tagad snauduļosi līdz pat rīta gaismai?! Ja tā, tad es tevi sagaidīšu redzamu nākam!" Tikmēr - pēc nopūšanās - bullis vēl vairākas reizes tā kā noņurdas, tā kā atkal izlaiž tvaiku, kas laikam sakāpināts smadzenēs, lai uzturētu "to stāvēšanu".

Labs ir, guļam, bet zinu, ka rīta agrumā tu, draudziņ, būsi aktīvs un tādēļ arī nolemts manam latgalieša "sveicienam".

Tā izlēmis, vienlaikus it labi apjaušu, ka esmu pārkāpis mežsarga diktējumu - tumsai iestājoties, medību izdarības jāpārtrauc, bet šoreiz virsroku manī, citkārt ļoti apzinīgā medniekā, ņem iedoma, ka no rīta būšu uzvarētājs, un - uzvarētājus taču netiesā!..

Jā, iztēlē jau redzu šo vareno skatu, kad Ločmelis, tas ir, es, rīta agrumā ierodas mežsarga pagalmā un tā lakoniski paziņo, ka: "Vajaga vīrus vai transportu, ar ko to manu milzeni dabūt no slīkšņas, ārā!" Kas te ko var lamāt vai sodīt?!

Šādiem sapņiem nododos pirmajās minūtēs pēc lēmuma pieņemšanas. Vēlāk dzirdu, ka netālu taurē mašīna; saprotu, ka tā varētu būt mana "Ņiva", ar kuras palīdzību kolēģi sauc mani mājās, bet man vienalga - iespēja rīta agrumā būt varonim liek man neatsaukties šim aicinājumam.

Viegli pateikt - nogulēju nakti mežā... Bet šai gulēšanai šoreiz ir neparasti noteikumi. Pirmkārt, nedrīkstu ne uz mirkli pat aizsnausties, jo var sekot krākšana, kas būtu kā zibens spēriens pa buļļa nerviem. Otrkārt, grozīšanās vai straujas kustības arī robežojas ar trokšņošanu - tikpat bīstami. Treškārt, šī ir jau septembra nakts, bet saģērbies esmu paplāni - bez vilnas džemperiem un citiem apģērba gabaliem, kuri vienmēr liecina, ka vecums ir klāt...

Un tomēr - es šīs neizsakāmi garās, melnās stundas pieveicu! Glāba riebīgs atklājums - jo neērtāka poza, jo labāk. Un, kaut visās vietiņās sāpēja, tirpa un sala, zināju - tas nekas, aukstumā drebot, cilvēks netrokšņo un miegs ari nepieveiks, tas šoreiz galvenais!

Pamale sāk palikt gaišāka. Kurš letiņš gan izdomājis jēdzienu: saule lec? Ja viņa tiešām lēktu, tad es ari lēktu augšā un sauktu: "Sveiks, veco liepājniek, krāslavietis tomēr neaizmiga!"

Grūti pateikt, cik minūtes vēl pagāja, kad sadzirdu no buļļa guļvietas puses atskanējušu "mikroskopisku" čaboņu. * Vēl. Vēl. Vēl, līdz man iepretim, pret pelēko apvārsni vāri iezīmējoties, aizslīd tumšs siluets. Pēc laiciņa dzirdu - tajā virzienā lūst zari. "Aizgāja, tas nu ir skaidrs!" Nekas, domāju, - tūlīt tepat tuvumā sāksies rīta mīlas prieku tūre, tad...

Puslīdz gaišs, pļaviņa tukša. Gaidu bauri, bet visapkārt - kā kapā... Cik vien klusi iespējams, lavos aizgājēja virzienā, bet mežs kā izslaucīts, ne mazākās dzīvības. Viss... laikam jāiet mājās. Un tikai tagad mani trāpa kā sitiens pa pieri - man taču nav ne jausmas, uz kuru pusi mājas ir!

Par turpmāko varu pateikt vienīgi to, ka apmēram pusotru stundu gāju, pēc manas saprašanas, pareizā virzienā. Beidzot tieku mežmalā un - laime, kur tu rodies! - tālumā dzirdu vakuumsūkņa dūkoņu! Skaidrs - tur ir ferma, dzīvi cilvēki, varbūt pat telefons! Sasniedzu fermu. Ko nu vairs, stāstu, kādā ķezā un kāpēc esmu nokļuvis. Mani laipni pacienā ar auksta piena krūzi, un tepat pa rokai - arī telefonu grāmatiņa...

Zvanu.

"Labrīt, mežsarga kungs!"

"Vai dieniņ, no kurienes tad zvanāt?"

Nosaucu adresi, mežsargs atbild, ka tādu fermu viņš zinot gan, bet tas esot ellīgi tālu, lai tik gaidot, atbraukšot man pakaļ.

Mežsarga mājās mani sagaida tā, it kā es būtu atgriezies no viņsaules... Jau vakarā abi - gan mežsargs, gan Vladis - klusējuši, bet domājuši vienādi - draugs nu jau laikam trenkā bulli pa mūžīgiem medību laukiem... Šorīt "Ņiva" jau bijusi spoži nomazgāta sēru braucienam uz Liepājas milicijas daļu...

Ari turpmākās dienas, ko pavadījām Nīcā Oļģerta Kalnenieka kompānijā, bija tukšas medību trofeju ziņā, bet toties aizpildīja tās baltās lappuses, kādas bija manās zināšanās par Kurzemi un tās ļaudīm. Atklātība, sirsnība, vienkāršums mūs, abus. latgaliešus, pavadīja ik mirkli - gan mežsarga pagalmā, gan apgaitā. Paldies Kalnenieku laulātam pārim! Un atziņa pašam - te tev nu bija daudzinātais kurzemnieku vēsums un atturība!

***

1985. gada septembra vidū abi ar Vladi atkal dodamies Liepājas virzienā. Šoreiz buļļa licenci saņemam Bārtā pie mežsarga Mārtiņa Kunca. Pirmās divas medību dienas liecina, ka šā mežsarga apgaitā brieži ir vairumā, tas ir, svaigu pēdu ir ļoti daudz, bet buļļu riests gan rīta agrumā, gan vakara tūrē ir ļoti neaktīvs. Gan vienā, gan otrā kvartālā atskan daži pavāji bauri, kuri tomēr nevar būt praktiski orientēti, lai mednieki sāktu lavīties tuvāk kavalierim. Tikai vienā virzienā riests ir pietiekami aktīvs - tur abus vakarus, cik noprotams, vairāki buļļi ārdās uz nebēdu. Viena nelaime - mežsargs mums rāda "šlagbaumu" uz ceļa, kas ved "aktīvā riesta" virzienā, un skaidro, ka tur, lūk, esot'armijas veču teritorija. Kaut kāda neliela bāze, kuras teritorijā un tuvumā medīt kategoriski aizliegts. Pārkāpējus labākajā gadījumā sagaidot aizturēšana un smaga izskaidrošanās ar krieviem, bet sliktākajā - kārta no kalašņikova un cauri... Paskaidrojums gana iespaidīgs, tādēļ turpmāk mums pat riebjas skatīties uz to pusi.

Trešajā dienā, ejot klusā izlūkgājienā, mēs ar Vladi liela novadgrāvja malā atrodam lielu dubļu bedri. Oho! Ūdens tajā svaigi saduļķots, un visriņķī spēcīgi smaržo "pēc buļļa".

Skaidrs, ka rīta stundā te "strādājis" staltradzis! Turklāt vietējie mednieki stāsta, ka šādas dubļu vannas tiekot aktīvi un - mums tas ir galvenais - regulāri apmeklētas. Nu ko, dodamies mājās, tas ir, uz siena šķūni, kur mums abiem ierādītas gultas vietas, bruņojamies ar cirvi un zāģi, ejam atpakaļ un bedres tiešā tuvumā taisām (katrs priekš sevis) sēdvietas kokos! Šo darbu beidzam vēl priekšpusdienā, tādēļ līdz vakaram atlikušās stundas pavadām siena šķūnī. Jā, esam nolēmuši, ka jau vakarā jāsēž kokos, lai gan cerību uz vakara veiksmi ir maz - kā nekā strādājot esam krustām šķērsām* izbradājuši bedrei piegulošo teritoriju, tātad atstājuši diezgan svaigu cilvēka smaku, kas noteikti nebūs pa prātam "kavalierim" vai viņa "dāmām"... Taču, tā kā mūsu uzturēšanās laiks Bārtā iet uz beigām, vakarpusē abi tomēr iekārtojamies kokos, katrs savā novadgrāvja krastā. Vladim šaušanas sektorā labi pārredzama bedre, man - grāvja pretējā mala.

Mežā tikai sīkie putniņi čivina. Minūtes atkal liekas stundas garumā. Beidzot 21.15 manā pusē zem nezināma kustoņa kājām sāk lūst zariņi, un varu tikai nojaust, ka pārvietojas vairāki indivīdi, jo manas egles zari un biezie krūmi neļauj neko saskatīt.

Čaboņa nu jau skan tieši zem mana koka un pārvietojas dubļu bedres virzienā. Pēkšņi turpat iet vaļā varens buļļa baurojums, kuru momentā pārtrauc Vlada šāviens. Dzirdami šļaksti grāvī, zari nu jau lūst pretējā grāvja malā! Un viss... Kāpju lejā un eju pie drauga.

Vladis stāsta, ka no mana koka puses pie bedres pienākusi govs, tai sekojis bullis un aiz viņa - vēl viena govs. Līdzko bullis sasniedzis bedri, tā uzreiz uzrāvis lūpu, līdzīgi kā to darot mājas bullis vai ērzelis, ostot savas brūtes pēcpusi, un laidis bauri vaļā. Bullis varens, ragi arī "tā nekas". Vladis šāvis pa stāvošu, tādēļ pārliecināts, ka "šis būs gar zemi". Otrreiz nepaspējis "nospiest" tādēļ, ka bullis taisījis milzu lēcienu uz priekšu, un govis, protams, sekojušas. Ejam pa pēdām. Apmēram pēc 80 soļiem redzam - guļ... Jā, ragi vareni, kopā 12 žuburi, gandrīz melni, tikai spicie galiņi gaiši.

Uz kakla - ļoti kuplas krēpes. Bet tumsa ari klāt, tādēļ dodamies mājup, jo saprotam, ka, lai dabūtu guvumu malā, vajag zirgu vai lielu viru baru - šis apvidus ir purvains, ar "Ņivu" piebraukt nevarēs.

Mums abiem ir neaprakstāms prieks, jo tas taču ir pirmais briedis mūsu krietni ilgajā mednieku mūžā. Tai pašā laikā mūsos radusies ari zināma neizpratne par staltbrieža maņas spējām, jo bija taču pagājušas tikai kādas desmit stundas, kopš beidzām mīdīties bedres apkārtnē, turklāt briežu bariņš gāja cieši garām kokam, kurā sēdēju. Jā, sekss laikam arī briežu kompānijai aptumšo prātus un galīgi notrulina pārējās jūtas... Vēlā nakts stundā ar zirga palīdzību mūsu trofeja tiek nogādāta turienes mednieku kolektīva mājā. Dīrāšana, dalīšana - uz mata tāda pati kā mūsu Latgalē, bet uzkodas pie šņabja šādā reizē Kurzemē... Dikti šarmantas, un tas tā - vēl maigi izsakoties... Ārprāts! Mums piedāvā maizi ar sviesta kārtu virsū, tad noklāj ar buļļa, kulturāli izsakoties, sēklinieka jēlām, vēl siltām šķēlītēm, uzkaisa šai delikatesei piparus, sīpola un ķiploka gabaliņus un vico iekšā! Tak garšvielas nevar nomākt šā "kulinārijas brīnuma" īpatnējo smārdu, starp citu, daudz asāku nekā tas, ko no rīta ostījām mežā dubļu vannas malā! Esmu ēdis jēlas zivis, reiz vinnēju derības, norijot dzīvu vardi, bet šoreiz dabūt lejā šīs smirdošās šķēlītes izdevās vienīgi ar pārcilvēcisku piepūli. Palīdzēja paša iedvesma: "Čangal, nepadodies čiuļiem!"

Gaļu sadalām kristīgi visiem nakts kompānijas dalībniekiem, ragus - "Ņivā" iekšā un agrā rīta stundā "dragājam uz austrumiem". Jā, esam lepni par savu pirmo "stalto"!

***

Pēc diviem gadiem septembrī abi ar Vladi atkal esam Kurzemē, šoreiz Kuldīgā, pie Rumbas mežsarga Jāņa Sīļa. Naktsmājas mums ierāda Viktors Reblis, sens mūsu abu draugs, ļoti kaislīgs un rezultatīvs mednieks. Nakts vidu pavadām rajona mednieku šautuves dienesta istabās - šoreiz tas lieti noder, jo dienas ir lietainas un vēsas. Šādos laika apstākļos buļļi uzvedas tā, it kā ūdeni būtu mutē ieņēmuši... Dienas iet, bet mums atvēlētajā teritorijā - kapa klusums. Abi ar Vladi cītīgi meklējam "dubļu vannas", jo esam pārliecināti, ka tikai šis gājiens var kaut ko mainīt. Šoreiz mūsu kabatās ir licences veselu četru buļļu šaušahai, jo Rīgā Verro biedrs teicis: "Tādu gaisa gabalu dzīties nieka vična buļļa dēļ - nav vērts!"

Beidzot kādā dziļā nostūri, meža vidū atrodam klaju lauku. Šā lauciņa vidū - smiltīs svaigi izkašņātu bedri, bet svaigajā augsnē ap to skaidri redzamas briežu pēdas! Atkal cirvis, zāģis rokās, un šāviena attālumā no šīs "svētvietas" meistarojam sēdvietas.

Varen ērti sēžu dižā, varbūt visus 150 gadus vecā eglē. Apmācies, līņā, visapkārt nomācošs klusums. No manas luktas labi pārredzams lauks ar "sapņu bedri" centrā. īpašu uzmanību pagaidām veltu mežmalai, jo ceru vispirms ieraudzīt "šo" iznākam, un tad jau - kā liktenis būs lēmis... Tā, sasprindzināti blenzdams uz mežmalu, laiku pa laikam tomēr "uzmetu aci" arī bedrei, klajuma vidū. Nupat atkal kārtējais skats uz bedri, - vā vellos! - bedrē stāv bullis un osta zemi! Kā no gaisa nokritis! Vēl šobaltdien nesaprotu, kā viņš varēja, šķiet, absolūtā klusumā iznākt no meža un šķērsot pusi klajuma! Nudien, kā spoks!

Zibenīgi sveru, ka šis eksemplārs diez kāds izcilnieks vis nav - pasīks augumā, ragi gana žuburoti, bet ne "acij tīkami". Taču jau iepriekš ar Vladi esam norunājuši - ja šovakar nekas nenotiek, tad rītu pakojam mantiņas un "tinamies" atpakaļ uz Krāslavas pusi. Nekas cits neatliek - ņemu to pašu spoku uz grauda un nospiežu mēlīti...

Bullis sper pakaļkājas gaisā gluži kā jauns ērzelēns, kurš izlaists pavasari aplokā, un tūdaļ pēc šā zibenīgā spēriena ar pamatīgiem lēcieniem diebj uz lauka pretējo malu. Man aptverē vēl četras lodes, kuras tad ari cītīgi raidu vienu pēc otras nopakaļ auļojošajam briedim. Nekādu rezultātu! Sasodīts! Piecas reizes esmu norībinājis, pie tam pirmais šāviens bijis pa stāvošu mērķi! Tagad stobrs tukšs, bet šis tik auļo uz nebēdu. Vēlāk lēšu, ka šīs sekundes bijušas melnākās mūžā! Gaišā dienas laikā, skaidrā prātā, un šitā pūdelēt! Lamāšanās laikam ir palīdzējusi, trakā auļošana apraujas, pirms staltradzis sasniedzis mežmalu, vēl pāris soļu, un bullis nogāžas!

Abi ar Vladi vienlaikus sasniedzam manu trofeju. Tiešām, skats diezgan bēdīgs - manējais ir apmēram puse no tā, kuru "nolika" Vladis Bārtā. Ragi gan "četri uz četri", bet nenormāli tievi un drīzāk atgādina ziemeļbrieža ragus. Vienīgais mierinājums - Kuldīgā neesam palikuši galīgi tukšā... Man pašam vēl viens mierinājums - atklājam, ka pats pirmais trāpījums jau bijis nāvējošs - krūšu kurvī, vēl ar vienu ir atšauta priekškāja. Tātad par pusaklu pūdelmani vēl neesmu kļuvis!

Nakts nāk virsū, lietus gāž kā no spaiņa. Piebraukt ar mašīnu nevar, purvs riņķī. Neko darīt - jāstrādā uz vietas, kabatas lukturīšu gaismā. No mašīnas atstiepjam visas atrodamās šņores un virves, uzmeistarojam kaut ko nestuvēm līdzīgu un kādās piecās tūrēs, gandrīz līdz pilnīgam spēku izsīkumam nonākot, visu pārnesām uz "Ņivu".

No rīta prātojam - Rīgas kungu noteikums bija, ka divi no četriem jānodod valstij, divi paliek pašiem. Bet mums tik viens! Ko nu? Pieņemam Zālamana likumu - nošķērējam pa gabalam meža saimniekiem, bet pārējo nododam Kuldīgā gaļas veikalā, kura darbinieks naudu solās pārskaitīt Rīgas centrālbiedrībai. Ragi, lai arī kādi būtu, protams, "Ņivā". Vietējie "speci", mani mierinot, skaidro, ka šis esot bijis tā sauktais krūmenieks. Ragi kropli, pats sīks. Tādus vajagot obligāti "ravēt kā nezāles". "Varbūt tiešām tik drūmi nav?" tā sevi mierinu atceļā...

Stirna. Stirna! Stirna

Tas nu tiešām latviešiem izdevies, tāds skanīgs, skaists vārds.

Uzreiz arī teikšu - kolektīvās medības uz šiem skaistuļiem manī vienmēr izraisa sirdsapziņas pārmetumus, un, ja vēl krīt kaziņa, tad paliek pavisam šķērmi ap dūšu. Toties vienatnē, uz gaidi, nomedīt buku ar skaistiem* pērļotiem ragiem - aizkustinoši!

Lūk, meža ieloka pļaviņā vakarpusē regulāri ganās skaists buks. Abi ar Vladi nolemjam pakutināt nervus gan sev, gan skaistulim. Ļoti savlaicīgi ieņemam vietas pretējās pļavas malās. Laiciņš jauks, odu nav, kas nekait, var mierīgi apcerēt dzīvi. Pēc kādas stundas sāku apskaust draugu otrpus pļavas, jo viņš nepīpē, kā pats saka, "no pirmās klases", bet mani mūždien pavedinājis nikotīna zemais līmenis asinīs... Tomēr šai situācijā pīpēšana uz stingrāko noliegta.

Rau, mums abiem pa vidu pļaviņā izsoļo buks un tūlīt arī sāk savā nodabā mieloties ar svaigo atālu. Šķipsna zālītes, solītis uz priekšu, atkal šķipsna un atkal solītis. Tā vienā angļu mierā viņš virzās uz Vlada pusi. Skaidri varu novērtēt, ka starp viņiem jau ļoti normāls šaušanas attālums. Taču joprojām kapa klusums. Varbūt Vladis pašreiz brāķē ragus? Nē, nevar būt, jo pirms dažām dienām mēs taču bukam piebraucām ar mašīnu ļoti tuvu un nospriedām, ka ragi šim uz goda. Bet, ja šis buks ir cits un ragi tam kropli, tad arī tāds taču ir jānošauj, neiesim mēs savos mežos turēt mazvērtīgus vaisliniekus! Tā apcerīgi prātoju, bet līdzēt neko nevaru. Nu jau buks bīstami tuvu Vladim un taisa lēcienu sānis, piestāj, īsi norejas un skatās uz mežmalu! Vēl sekunde un - beidzot! - šāviens! Es laikam gan vairāk priecājos par skaisto trofeju, jo, izrādās, ka esmu pārdzīvojis krietni vairāk nekā Vladis - draugam tas viss "kā ar pātagu pa ūdeni", jo šis bijis saldi aizmidzis, rējiena pamodināts, paspējis tikai ieraudzīt, ka buks uz šo lūr, un izšaut. Tā, lūk, par skaļu uzvedību krogā vīrs var dabūt zilu aci, bet buks pļavā par mutes palaišanu samaksāja ar dzīvību...

Starp citu, arī es, reiz medījot Dagdas pusē, vienam šādam rējējam pa gaisa pastu dabūju aizsūtīt pilnu paketi "krievu trīsstāvīgo"...

Bija tā. Sēžu uz gaidi kviešu laukā. Ceru uz kuiļiem. Mežs lauka vienā malā, bet man aiz muguras - plašs zālājs. Mežmalā, jau kviešos, pamanu cūkas un sāku riktēties uz pielīšanu, bet šai brīdī man aiz muguras no dažu metru attāluma atskan šaušalīgs rējiens, sajaukts ar tādu kā blējienu! Nudien, mati stāvus! Vēlāk secinu, ka buks atradies burtiski man aiz muguras un laikam kviešos mani nav manījis, bet, kad sakustējos, - abiem "bikses pilnas"...

Taču visā šai notikumā galvenais, protams, bija tas, ka cūkas šāda "lamāšanās" kā ar vēju aizpūta...

Ja reiz ir sākts, tad par "riešanu" - līdz galam. Pirms dažiem gadiem kārtējo reizi esmu uz buku gaidi Zeļļu sādžas nomalē. Iekārtojos pie kāda pamesta salmu ruļļa. Sāk jau krēslot, jāpošas mājup. Te uzreiz kreisajā pusē ierejas buks. Stipri piepūlot redzi, pļaviņā sāku atšķirt dzīvnieka kontūras. Lēnām griežu stobru uz mērķi, bet šis atkal nodod veselu sēriju brīdinājuma saukļu un turpina stāvēt uz vietas. Skatos vēl saspringtāk - ausis tā kā būtu, bet ragus saskatīt nevaru. Tikmēr siluets norejas vēlreiz, bet nemūk. Izšauju. Pieeju. Debesu brīnumi! Stirnu kaza! Goda vārds, labāk pateikt nevar: mūžu dzīvo, mūžu mācies! Cik daudz medīts, cik daudz medību literatūras lasīts, cik reižu spriests mednieku kompānijās gan skaidrā, gan pilnā! Un līdz tam vakaram svēti zināju: ja rej, tad tas ir buks! Jā!.. Vien pagājušajā gadā manā mīļajā MMD žurnālā lasu: kazas arī rej. Tā viegli paliek ap sirdi, tātad tur, pļaviņā pie salmu ruļļa, neesmu murgojis!

Un vēl - pirms gadiem četriem Ādažu gaļas cehā regulāri pārdevu cūkgaļu no savas zemnieku saimniecības. Vairāk nekā citur tur nemaksāja, bet naudu deva uzreiz, ķešā, un tas šodien taču ir galvenais.

Taču runa nav par manām cūkām un ādažnieku naudu. Laikam jau nekad neaizmirsīšu tos skatus, kad Ādažos gadījās būt pirmdienās rudenī un ziemā - šausmu *aina! Garā rindā (tā teikt, uz nodošanu) stāv automašīnas, kuru kravās kastēs, žiguļu, moskviču un rietumnieku, bagāžniekos, sakrautas stirnu kaziņas. Ādu pirmapstrādes cehā - glīti nokrauti šo skaistuļu ādiņu kalni... Stirnas cepetis dikti ejot pie dūšas vācu zemniekiem. Mēdz teikt, ka par naudu velns dancojot, bet es labošu - šais gados Ādažos par velna naudu dancoja pašmāju mednieki, rādot visīstākās masu slepkavības ainas...

Uz zaķiem!

1971. gada novembris. Rīgā, mednieku centrālbiedribas telpās, divas nedēļas esmu kinologu-ekspertu kursos. Neaizmirstamas dienas. Galvenais, protams, ir lekcijas par medību suņu šķirnēm, audzēšanas, dresūras un novērtēšanas gudrībām, kuras mums aizrautīgi lasa dakteris Baizums, tolaik neapšaubāmi galvenais Latvijas kinologs un liels Latvijas dzinējsuņu šķirnes veidošanas patriots. Taču šoreiz suņi nav sarunas temats, un kinologu kursus pieminu tikai tāpēc, ka dakteris Baizums pirmās nedēļas beigās mums, kursantu grupai, sarīko zaķu medības...

Tuvāk Rīgai dzīvojošie kursu apmeklētāji izpalīdz ar siltākiem apaviem un apģērbu. Centrālbiedribas vīri sagādā bises no centrālās stenda šautuves, un kopā ar viņiem autobusā arī dodamies uz Babītes ezera apkaimi. Es ar baltu skaudību vēroju šo vīru medību tērpus, dārgās, gravētās bises, izkoptos medību sākuma un noslēguma rituālus...

Diena ir auksta un vējaina. Izstaigājam ezera piekrastes pļavas un tuvākos tīrumus, bet, par spīti ceremonijām un labajam ekipējumam, nevienu zaķi pat neieraugām! Klusē ari mūsu palīgi - Latvijas dzinējs un taksis.

Nu ko, šķiet, Rīgas tuvumā zaķi ir retums, atšķirībā no Krāslavas puses, kur tieši šos gadus var saukt par zaķu ziedu gadiem...

Krāslava... Katru izejamo dienu pulcējamies kādi 7-10 vīri. Ir balta ziema, tādēļ, kā likums, kāpjam uz slēpēm, mērojam desmitiem kilometru, bet uz vakara pusi gandrīz vienmēr katram somā arī ir kāds zaķis.

Tagad gan zaķu nav ari Krāslavā, par spīti tam, ka jau gadus piecus še nav t. s. intensīvās lauksaimniecības. Desmitiem, simtiem hektāru visu šo laiku nav redzējuši nedz traktoru pļaujmašīnas, arī "ķīmija netiek lieta", bet zaķi, vienalga, kā ūdenī iekrituši. Gudri vīri spriedelē par kaut kādiem dabas aprites cikliem, saules plankumiem, dažs jau aizrunājas pat līdz zaķu dārzu rīkošanai, bet es... Jā, es joprojām gremdējos atmiņās...

***

Ziemā kārtējo reizi mēs, visa ģimene aizbraucam apciemot sievas radus Atlakā. Ir dziļa ziema, nakti sals pieturas ap -25°C. Dienā izstaigāju tuvāko apkārtni un konstatēju, ka šeit kāds garausis intensīvi apmeklē ābeļdārzu. Lielu postījumu nav, taču mazākie kociņi tomēr jau krietni pamizoti. Jārīkojas! Dārza vidū stirpā ieziemotas lopbarības bietes, lieliski! - te būs laba sēdēšana.

Sacīts darīts. Tikko metas tumšs, ļoti silti saģērbjos, izeju un apsēžos stirpas virsotnē. Mēnesnīcā viss dārzs redzams kā uz delnas. Paiet kāda pusstunda, un redzu - zaķis iecilpo dārzā. Uz ātro velku cimdu no labās rokas nost, citādi taču ieroča sprūdu nenospiest. Šī kustība padodas neveikla un cimds nepaliek klēpī, bet noripo pa stirpas slīpajiem sāniem neaizsniedzami tālu. Eh, ko tur, labāk vērošu zaķi! Kur?

Dārzs ir liels, bet garausis, izrādās, izdomājis apstāties pie pirmā, no manis tālākā ķiršu kociņa un tur savā nodabā knibinās. Attālums par lielu! Gaidu, kad beidzot piecilpos tuvāk, bet tikmēr kailā roka sāk neganti salt. Pēc cimda sniegties nedrīkstu - šīs kustības garausi noteikti aizbaidīs. Taustos gar sāniem, meklēdams vietu, kur salstošo ekstremitāti paslēpt, taču - tavu nelaimi! - virs kažoka esmu uzģērbis vēl papildus apmetni bez kabatām. Minūtes velkas, pirksti - jau praktiski nejūtīgi, bet galvā doma - ko māžojies, šauj, vismaz aizbaidīsi! Klausu iekšējai balsij, ceļu bisi pie pleca, un tieši šai brīdī garausis izdomā pacilpot uz manu pusi. Prāts uz šo kustību reaģē, bet rokas... Spiežu sprūda mēlīti tikpat kā ar protēzi! Ir!

Zaķi nolieku priekšnamā, bet pirkstu sasildīšanai izpildu varen garu sievastēva iekteitu procedūru.

Rubeņu riestā

Pirmo gadu strādājot Beļavā, man iepatīkas vienatnē, bez "advokātiem" izstaigāt visus kolhoza teritorijas nostūrus. Tā kādā vasaras dienā manā ceļā patrāpās neliels sūnu purviņš, ko no visām pusēm ieskauj pauguri. Purva vienā malā savukārt pamanu kādu vecu egļu zaru būdiņu. Oho! Nav šaubu, ka pirms vairākiem gadiem tā kalpojusi kādam vīram rubeņu riesta laikā! Jauki, pavasarī pārbaudīšu!

Un tiešām - nākamajā pavasarī pārliecinos, ka šeit ir vienkārši pasakains rubeņu riests, pie tam šo meža skaistuļu uzvedība liecina, ka tuvumā vairākus gadus nav manīts neviensmednieks.

Esmu būdu atjaunojis un tagad taisos izmēģināt. Rīts vēl tumšs, bet līdz ar pirmo puskrēslu manu slēptuvi burtiski ielenc rubeņu gaiļu bars. Pusstundu vēlāk purva līdzenajā malā šņākuļo vismaz 10–15 "griboši brūtgāni". Asinssārtas sekstes, astes melnbaltā vēdeklī, bet pašas būdas priekšā pāris gaiļu, laikam jau "biezie", sāk visā nopietnībā villoties! Ja - tajos laikos būdā man rokās būtu videokamera - zelta kadri!

Lēšu, ka arī tad, ja "paņemšu" no šīs arēnas vienu cīkstoni, vistām skādes ne par matu nebūs. Sacīts, darīts. Tiešām, pēc mana šāviena aizlido tikai vistuvāk bijušie, pašā centrā atradušies putni. Malējie, laikam jaunākie un dumjākie, kādu brīdi pieklust, bet tad atkal uzreiz iet vaļā iepriekšējais "čiuššš!!!"

Nākamā gada aprīlī uzaicinu uz šo izrādi kādu "lielu viru" no Gulbenes. Tavu trakumu, šis manā acu priekšā aizraida uz viņsauli rubeņu vistu! Vēlāk, ne visai satriekts par šo nāves grēku, man stāsta, ka nevarējis labi atšķirt "viņš vai viņa"! Nu ko, vēl šodien esmu pārliecināts - ar to viru "izlūkos neietu"...

***

Uzsākot mednieka gaitas Krāslavā, konstatēju, ka šajos "krājos" rubeņu medības pavasari riesta laikā nav populāras. Toties populāri ir mūsu, lauksaimniecības pārvaldes lopkopības speciālistu, agrie rīta slaukšanas reižu fermu apmeklējumi, tā sakot, pārsteiguma moments...

Šādā reizē, agrā pavasara rītā, Skaistas kolhoza teritorijā ceļa malā pamanu rubeņus riestojam kādā uzkalniņā. Dienā, atpakaļceļā, apskatu šo vietu nopietnāk. Riests, izrādās, pulcējas uzkalniņā, bet visa apkārtējā teritorija ir pārplūdusi ezeram pieguļoša pļava, kurā, loģiski, nav nekādu iespēju nogulties vai notupties maskēšanās nolūkā. Eh, skāde, nolādētais slapjums! Turpinot ceļu mājup, prātā iešaujas doma par skārda vannu, kurā šajos mēnešos dzīvoklī plunčinām mazo dēlēnu. Dzīvoklī taisu eksperimentu - jā, paknapi jau ir, bet uz ceļiem vannā tupēt varu, pie tam skārdene izrādās arī pietiekami augsta, lai pļavas ūdens riesta teritorijā nesmeltos iekšā.

Otrā rītā stūķēju vannu "bobikā" un - uz Skaistu prom! Tumsā esmu krūmos ar visu vannu. Poza neērta, kājas tirpst un sāp, bet riests sākas, pie tam ir bagātīgi apmeklēts un aktīvs. Mājās braucu ar skaistu trofeju.

Par šo "vannas variantu" izstāstu draugam Vofodjam. Šis nu uzreiz kā sadedzis - arī stūķēs vannu mašīnā un brauks uz slapjo pļavu. Taču ne katrreiz māte raušus cep... Vēlāk Volodja tēlaini stāsta, ka pirmās minūtes vannā esot bijušas pat puslīdz ciešamas/ bet, kad atlidojuši gaiļi un šis mēģinājis pamainīt pozu, lai ērtāk varētu šaut, negaidīti sācis "šaut" vannas dibens!

Protams, ka šādi trokšņi gaiļus kā ar slotu noslaucījusi! Savukārt iemesls šādai vannas eksplozijai ir gaužām vienkāršs - Volodjas "gabarīti", viņš ir vismaz 20 kg smagāks par mani. Tā, lūk, izrādās, ka gaiļa svars noder arī gaiļu medībās...

Astoņdesmitajos gados manā kolhozā Midzišos arī ir rubeņu riests, taču šajos brieduša vīra gados man jau kļuvis žēl šaut šos skaistuļus. Jā, esmu gandarīts, ka to nedaru. Un, lai gan rubeņu skaits šajos mežos joprojām ir visai mazs, zinu - pie vainas neesmu vis es, bet gan laikam lapsas un jenoti...

Par jenotu drudzi

Astoņdesmito gadu sākumā Dagdā sākās īsts jenotu bums (zinu jau zinu, ka pareizi šos dzīvniekus par jenotsuņiem jāsauc, bet šeit un turpmāk turēšos pie "tautas mēles"). Kādi septiņi Dagdas mednieki caurām naktīm ar takšiem un laikām klīda pa tuvējo pagastu mežiem un laukiem un stiepa mājās jenotus citu pēc cita. Bija jau ari vērts. Tirgū tolaik turējās pieprasījums pēc jenotu ādām, un mednieki varēja smuki pelnīt.

Mani jenots kā medījamais zvērs nekad nav sevišķi aizkustinājis, taču ziņkāre, kā tā lieta jādara, urdīja ne pa jokam, pie tam tuvumā bija tāds "profesors" šajā jautājumā kā šai stāstā jau pieminētais Jānis Brils. Viņa mednieka istabiņā visus šos "buma gadus", katrai jaunai ziemai sākoties, karājās svaigi apstrādātas jenotu ādiņas, nu vismaz pāri par desmit pēc skaita...

Mana interese sasniedz apogeju, un kādā rudens naktī Jānis beidzot ņem mani līdzi uz jenotiem. Izkļūstam no Audrupenes centra un tālāk ejam pāri laukiem. Esam trīs - es, Jānis un karēļu-somu laika. Jānim plecos mugursoma, kurā - naži, cirvis, zāģītis. Lāpsta rokā un, protams, bise pār plecu. Tā klīstam krietnu laiku, bet laika balsi nedod, tātad tuvumā nav neviena klīstoša jenota. Suns tiek paņemts saitē. Mēs dodamies pie auto - brauksim uz kādām tur alām. Jānis stāsta, ka viņš smalki pārvaldot šīspuses alu ģeogrāfiju. Laikam tā arī ir, jo pilnīgā tumsā, spīdinot vien kabatas lukturīšus, bez jebkādām problēmām pie alām nonākam.

Suns tiek palaists vaļā, uzreiz arī sāk riet un dodas alā iekšā. Secinu, ka šīs šķirnes suņi ir pietiekami sīki augumā, lai diezgan brīvi varētu pārvietoties lapsu alās. Jā, tieši lapsu, jo jenoti paši taču ir slinki racēji, tādēļ izmanto pamestās lapsu vai āpšu alas.

Tagad uzmanīgi jāklausās, kurā vietā zem zemes suns apstāsies. Pēc dažu minūšu ilgas uzmanīgas klausīšanās konstatējam, ka nupat jau pavisam vāji dzirdamie rējieni apstājušies vienā vietā. Tātad jenots iedzīts strupceļā! Jānis ņem lāpstu un enerģiski rok, es rādu gaismu. Pēc pāris minūtēm suņa rejas jau kļūst skaļākas un aktīvākas. Jānis teic - laikam jūtot, ka saimnieks nāk palīgā. Mūsu rakums ir nepilnu metru dziļš, kad tā dibenā parādās smilšu un spalvu juceklis. Jānis ņem iepriekš sagatavotu nūju, kam vienā galā žuburs, grūž lejup, pagriež, veikli uztinot uz žubura gala zvēra spalvu, paceļ augšā un ar vienu vienīgu lāpstas sitienu izdzēš dzīvnieka dzīvību...

Tiešām, apbrīnojami veikli! Tikām arī suns ir no alas ārā, un Jānis teic, ka tā esot droša zīme, ka ala tukša. Jā, jā, nereti gadoties, ka vienā alā nakšņojot vairāki jenoti.

Ugunskura gaismai rēgaini spīguļojot, Jānis aiz pakaļkājas pakar nomedīto zvēriņu tuvējā koka zarā un dažās minūtes nodīrā! Jā, arī to Jānis teic, ka nevienu veselu jenotu neesot lieki stiepis uz mašīnu, sak', priekš kam smērēt mašīnu, vest mājās šo smirdoņu un pēc tam vēl pūlēties norokot. Vienkārša lieta: ugunskurs, āda mugursomā un atkal uz priekšu. Bet pirms tam Jānis vēl atjauno alu - izrakto bedri noklāj ar kokiem (te, lūk, noder cirvis un zāģītis), tad skujas un - visbeidzot - arī augsnes slānis virsū.

Nav vārdam vietas. Saimnieciska rīcība. Draugs cer arī turpmākos gadus sekmīgi medīt savā teritorijā, tāpēc alas neatgriezeniski izpostīt nedrīkst...

***

Kādā vēlā rudens vakarā divatā ar kolēģi - agronomu Valdi Siksnu - atgriežamies mājās no ieilgušas kolhoza kopsapulces. Ar GAZ-69 jāveic 70 km. Laiku īsinot, dalāmies pieredzē: viņš par makšķerēšanu, es - par medībām. Valdis atzīstas, ka nekad neesot dzīvu jenotu redzējis un nezinot arī, kam šis zvērelis varētu līdzināties - sunirVi vai lapsai. "Apgaismoju" kolēģi, protams, tikai teorētiski. Pēkšņi starmešu gaismā ceļa malā parādās jenots, nudien, kā saukts! Sagrabējušajam "bobikam" ātrums niecīgs, jenots nemūk grāvī, bet sāk Jekatot pa apgaismoto ceļa malu uz priekšu. Es bremzēju un uzsaucu Valdim: "Jenots ir baigais tūļa, ķer viņu ciet!" Kolēģim divreiz nav jāsaka - šis bez vārdiem no mašīnas ārā un jož bēglim pakal. Pēc kādiem 20 metriem jenots tomēr metas pa labi, pār ceļmalas grāvi uz krūmiem. Te tūlīt jāpaskaidro kāds sīkums - ir vēla rudens nakts, un ūdeņus klāj plāna pirmā ledus kārtiņa...

Tātad jenots metas pa labi un aiziet pa ledu. Valdis iekarsis - arī pa labi un... momentāni pazūd no manis raidītā gaismas kūļa. "Brīkš, brākš, šļerp!" Kad noplok ūdens šļakatas, mans kolēģis, tagad jau bebra paskatā, iznirst no pārplūdušā grāvja! Pirmajās sekundēs es gandrīz vai nosmoku smieklu lēkmē, bet Valda izskats un uzvedība manu dzīvību glābj. Oho! Šis ikdienā tik korektais un pieklājīgais vīrs šoreiz man velta tādu krievu vārdu krājumu, ka smiekliem, nudien, vairs nav vietas! Drīzāk brīnīties jāsāk! Tikām pilošais Valdis kāpj mašīnā. Bet temperatūra ārā ir mīnusos, "bobiks" caurs kā siets, krāsniņa tikpat kā nesilda! Līdz mājām vēl 18 km, kurus braucam kapa klusumā, atskaitot vienu vienīgu frāzi pašā sākumā, proti, Valdis varen nīgri nošņācās: "Tādu muļķi mūžam vairs neklausīšu!"

Redz, kāds ir tas medību vilinājums - pat makšķernieks var zaudēt prātu un neapjausi, ka jenots ir vismaz 15 reizes vieglāks par raženu viru... Starp citu, medības arī dziedē - Valdis toreiz pat iesnas nedabūja!

Lapsa. Viltniece?

Daudzreiz esmu pārdomājis, kāds iemesls bijis latviešiem un citām tautām pasakās, parunās un sakāmvārdos lapsu dēvēt par gudrinieci, viltnieki? Nudien, nesaprotu! Jo, manuprāt, nomedīt lapsu nav nekāda lielā māksla. Ja rudā atrodas nelielā meža platībā, tad tu, metlniek, stāvi šīs platības vienā galā, aizsūti savu kompanjonu uz otru galu, lai viņš tur nedaudz patrokšņo, un garantēju - kūmiņš ies tev virsū kā "pa diedziņu"! Tev vajag piemēru? Lūdzu! Tieši tā mēs septiņdesmitajos gados lapsas ļoti sekmīgi "ņēmām" Skaistā aiz Ezeriņu fermas, un tikai vienreiz gadījās tāda kā "zinātņu kandidāte"...

Tajos labajos gados Robežniekos medījām zaķus. Vienā varbūt desmit hektārus lielā mežā bija kādi seši zaķi un viena lapsa. Volodjam Gribulim savukārt bija suņuks, vārdā Profesors, tāds takša un mājas kranča krustojums, kurš dzina visus zvērus, kas trāpījās šim pa rokai, bet tikai līdz mežmalai". Tad nu, lūk, šajos Robežnieku desmit hektāros Profesors pa trim lāgiem "ķemmēja" visus stūrus, un tikai trešajā piegājienā jau minētā "zinātņu kandidāte" iznāca no meža un uz mūžiem atteicās no peļu ķeršanas...

Dzirde gan lapsām tiešām ir kolosāla, un uz tās laikam ari balstās viņas veiksme peļu medībās. Starp citu, Briļu Jānis mani iemācījis lapsu piesaukt. Būtībā - pavisam vienkārši, tu tikai ļoti cieši savelc lūpas un ievelc caur tām elpu - iznāk kaut kas līdzīgs peles pīkstienam. Bezvēja dienā, ja ieraugi lapsu uz lauka mierīgi peļojam, iztaisi ne vairāk kā divus šādus pīkstienus! Nopīksties un zini - ja lapsa ir dažu simtu metru attālumā, tad tev, protams, vismaz nedaudz nomaskētam, ir pamats sākt vērt mugursomu vaļā...

***

Viņziem kādā mēnesnīcas pārbagātā naktī vaktēju zaķus savā jaunajā ābeļdārzā. Vaktēju, vaktēju, līdz pretējā kalnā ieraugu lapsu. Mēģinu noteikt attālumu - būs krietni 200 soļi... Uztaisu jau minēto pīkstienu. Nekā - šī nenāk vis uz mani, bet ietek ezermalas krūmos. Vēlreiz pīkstiens, un nu jau nīgri nosmīnu pats par sevi, visvairāk par to, ka vēl tagad, vecs vīrs būdams, ticu burlaku pasakām par pīkstienu spēku. Pēc laiciņa lapsa, gan jau no otras puses, taisnā ceļā tomēr "pēc peles" atnāca... Vai tieši tāds bija viņas nolūks un vai tiešām iedarbojās mana pīkstēšana, nepaspēju pajautat, jo vajadzēja lapsādu...

Āpsi maisā!?

Stāmerienā man kaimiņos dzīvoja skolotājs un kulturāls mednieks Dzidris Makstenieks, kurš stundām ilgi varēja aplam aizrautīgi stāstīt par paša piedzīvojumiem pīļu un āpšu medībās. Es savukārt - vērīgs klausītājs, jo, lai gan par pīlēm tajos gados man jau šis un tas ir skaidrs, dzīvu āpsi vēl pat redzējis neesmu. Dzidris, piemērotu auditoriju atradis, visos sīkumos vēl un vēl klārē par šo zvēru dzīvesveidu, medību knifiem un beidzot arī apsola man garšīgu maltīti no āpša kotletēm, protams, ja es būšot akurāti pildījis mācību programmā apgūto.

Vasarā Zeltalejas sādžas mežā atrodu āpša alas. Tuvējā eglē uztaisu kārtīgu sēdekli un gaidu rudeni.

Augusta beigās mans "gaidītais" aktīvi tīra alu: lūk, sadzinis veselu vezumu svaigu smilšu alas priekšā. Nu arī man laiks pielietot praksē kaimiņa teorētisko programmu, kuras saturā ir diezgan kutelīgi punkti. Proti, āpsis, kā jau alu dzīvnieks, esot pusakls, toties dzirde un oža šim ekstrāklases. Saulei rietot, viņš nākšot no alas ārā un došoties pa iemīto taciņu nakts medībās. Iznāciens no alas iedalāms trīs posmos. Pirmajā gājienā no alas mutes parādīšoties tikai deguntiņš - apošņāt alas tuvāko apkārtni. Tad - atpakaļ alā uz vairākām minūtēm. Šīs ostīšanas laikā medniekam kategoriski aizliegts pat pirkstiņu kustināt!

Pēc dažām mokoši garām minūtēm no alas parādīšoties jau āpša galva.vai ķermeņa priekšpuse, tad atkal - alā iekšā, un atkal medniekam bez panikas jāgaida. Trešajā tūrē āpsis diezgan strauji metīšoties no alas ārā, brīdi paošņāšoties un teciņus prom. Nešaut pie alas, bet ļaut āpsim aiziet vismaz 15–20 soļus tālāk. Ja šis nekrītot uz vietas un ievainots sasniedzot alu - trofeja beigta un pagalam...

Motociklu atstāju mežmalā un dikti laicīgi uzrāpjos eglē. Stobros - lādiņi ar "četrām nullēm". Tas Dzidris - elles vīrs! Mans āpsis precīzi bez novirzēm izpilda visas trīs iznāciena tūres! Toties es esmu bijis slikts skolnieks - āpsis vēl ir pie alas, bet es mēģinu pagriezties šaušanas virzienā. Liekas, pavisam nedzirdami iečaukstas mans lietusmētelis, bet ar to gana svītrdeguņa dzirdes lokatoriem - āpsis zibenīgi" alā iekšā!

Stāstu to manam medību skolotājam, un Dzidris man pelnīti ieliek divnieku par šo pirmo "āpšu stundu" un piekodina vismaz nedēļu tur nerādīties, lai "šitam makānam iziet no galvas visi briesmu signāli"...

Pēc vairākām dienām sāku no jauna. Šoreiz visas trīs tūres mēs abi ar āpsi izpildām teicami. Attālums uz taciņas tiek ievērots, pietiek ar vienu šāvienu. Āpsis motocikla kulbā, drāžu pie kaimiņa, kurš meistarīgi izoperē smirdošo dziedzeri, kam pateicoties laikam arī radusies paruna: "Smird kā āpsis". Nodīrājam, atdalām taukus, kuru, manuprāt, šādam samērā nelielam dzīvnieciņam ir krietni daudz. Taču laikam jau tas nemaz nenāk par sliktu ne āpsim, ne cilvēkiem, jo dzirdēts taču, ka āpša tauki it veiksmīgi tiek lietoti medicīnā. Ādiņa ir ļoti smuka, tikai apmatojums rets. Gaļai smakas nav, tādēļ, Dzidra pārliecināts, paņemu vienu gabalu uz mājām.

Virtuvē notiek asa vārdu pārmaiņa ar manu personīgo pavāru, līdz beidzot smaržīgas kotletes tomēr tiek celtas galdā, pie kura šoreiz sēžos viens pats. Nudien, ja nezinātu, noteikti nokrustītu par cūkgaļas kotletēm! Radiņi, nāciet mieloties! Tomēr manam aicinājumam neviens neklausa, vienīgi mana medību kucīte Juta izrāda vēlmi piebiedroties. Laipni piedāvāju šai kotleti. Juta paņem kulinārijas brīnumu zobos un skrien pie durvīm. Zili brīnumi! Mana lielā rīma šoreiz brāķē tādu delikatesi! Izlaižu suni pagalmā, bet pats eju skatīt, kas būs tālāk. Juta noliek nesamo zemē, ar purniņu izrok bedrīti smiltīs, ievieto tur kotleti un fiksi uzraus smiltis virsū?! Hmm, suns ožas ziņā tomēr ir klasi augstāks par cilvēku, un laikam ne velti tautā saka: "Cilvēks jau nav cūka - apēd visu!" Tā, lūk, sākās un itin ātri beidzās manas vakariņas: tak labi, ka pirms suņa vienu kotleti paguvu notiesāt - kopš tās reizes lepni varu teikt: "Āpša kotleti esmu ēdis!"

Dīrājot šo manu pirmo āpsi, Dzidris man teica: "Par šo darbiņu tev var ielikt četrinieku, bet piecnieku saņemsi tad, kad noķersi dzīvu āpsi maisā". Tomēr, kaut apgūstu mācībkursu arī par šo tēmu, Gulbenes laikā to nepaspēju īstenot.

***

Un tomēr - nevaru un nevaru izmest no galvas šo neparasto darbiņu - dabūt dzīvu āpsi maisā. Zinu, ka Dzidris nav muldoņa, tātad viņš to darījis. Es? Viens skaidrs - ar tādu baltu plankumu mednieka praksē dzīvot nedrīkst!

Tādēļ jau Krāslavas mežos sameklēju piemērotas āpšu alas un stājos pie ieceres īstenošanas. Ir rudens, bet rudenī āpsim jāuzkrāj lielas tauku rezeives ziemas miegam, tāpēc viņš intensīvi katru nakti barojas, veicot ievērojamus attālumus, bet katru rītu obligāti atgriežas alā. Atgriešanās laiks nav tik strikti noteikts kā alas atstāšana vakarpusē, bet apmēram to var prognozēt notiekam tai stundā, kad svīst, rīta gaisma.

Tā prātojot un atsaucot atmiņā āpšu tikumus, šim nolūkam sagatavoju maisu. Ņemu pēc iespējas garāku graudu kuli, kuras augšējā malā visriņķī izgriežu daudzus caurumiņus, kam cauri izveru šņori. Tas tādēļ, lai, maisu pieturot, vaļējo galu var ātri aizvilkt ciet.

Agrā rītā, vēl pilnīgā tumsā, esmu pie alas. Darbs - kabatas lukturīša gaismā. Maisu ar dibenpusi pa priekšu iestūķēju alas ieejā, bet vaļējo, savelkamo galu, pareizāk sakot, tā malas, ar zariņiem nostiprinu gar alas muti. Savelkamšņores gali ir vairākus metrus gari un izvietoti tā, lai būtu pēc iespējas ērtāk satverami "X minūtē"...

Jau vairākas dienas pirms šis operācijas esmu ar cirvīti uz koku stumbriem iezīmējis galveno taku, pa kuru pārvietojas alas saimnieks vai saimnieki. Nu nostājos kādus desmit soļus sāņus no iezīmētā ceļa un sāku gaidīt. Fināls tiek plānots šāds: aust gaisma, jau sāku atšķirt atsevišķu lielāko koku stumbrus. Ja tagad āpsis atgriežas mājup pa iemīto taciņu, tad diezgan viegli varu laikus samanīt baltās strīpas uz viņa pieres un pakauša. Pielaižu šo kādus 10 metrus līdz alai, vienlaikus ceru, ka maisu alā viņš nav paspējis saost, un tad, mežonīgi baurojot, drāžos ārā no slēptuves. Āpsim, protams, nervi nav kā klavieru stīgas, un viņš bez apdomas metas meklēt glābiņu alā, bet šoreiz nokļūst tieši manā maisā, es ķeru šņores galus un vienā angļu mierā aizvelku maisu ciet. Aizvilkšana nevar būt nekāda grūtā - kā nekā bērnībā bezmaz vai katru dienu varēju vērot, kā to veikli darīja mans tēvs, rīkojoties ar savu tabakmaku.

Tas bija bērnībā, bet tagad, jau vīra gados, naktī vērot mežu un taisīt šādus eksperimentus man, rādās, sāk apnikt, jo nupat jau ir pilnīgi gaišs, bet no āpša - ne smakas...

Kaut kas brīdinošs tā kā iečaukstas, tā kā iečabas aiz muguras. Sviežos riņķī - ak kungs! - tur visā godībā kādu metru no manis stāv āpsis! No pārsteiguma iekliedzos, šis metas riņķī un jož prom. Es - nu gluži kā bez prāta - dzenos pakaļ. Auļojot starp retajām eglēm mūsu pārvietošanās ātrumi ir vienādi, taču krūmos esmu spiests mest mieru šai bezjēgas nodarbei. Dodos atpakaļ, paņemu "sapņu maisu" un braucu mājās. Čiks!"

Pa ceļam analizēju notikušo. Pirmkārt, neveiksmē vainojams āpsis, kurš šoreiz, viņam pašam par laimi, nav gājis pa ierasto taciņu. Otrkārt, arī āpsis jau laikam mēdz aizsapņoties un.zaudēt modrību. Kā gan citādi viņš varētu pieiet cilvēkam metra attālumā, stāvēt un blisināties? Treškārt, esmu pārliecināts - manas vainas šai neveiksmē nav. Skaidrs - ja āpsis būtu uzvedies "kā cilvēks", ja nebūtu trāpījis man taisni virsū, tad maisā būtu iekšā kā likts!

Tātad piecnieku par āpsi neesmu nopelnījis vēl šobaltdien. Kas zina, varbūt tagad, pensijas gados, saņemšos un atkal ziedošu vienu nakti...

***

Medību sezonas... cita pēc citas, un līdz ar to arī samazinās to zvēru un putnu skaits, kurus līdz šim vēl neesmu sastapis uz medību takas. Paskaitu - iznāk trīs: mednis, lācis un cauna. Jā, arī cauna, kura Latvijā skaitās tik ļoti izplatīta. Vai ilgi vēl?..

Cauna ligzdā!?

Ošupes mežos ņemam priekšā kārtējo mastu. Aļņu medības. Mans numurs ir gandrīz standartveida dzērveņpurva malā. Tātad priekšā vismaz 200 metrus plats klajš sūnu purvs ar retām, kroplām priedītēm. Dzinēji jau tuvu tai robežai, kura instruktāžās tiek uzskatīta par līniju, kad "numuri vairs nedrīkst šaut". Bet kas tad tas! Lūk, tur, labi pārskatāmajā sūneklī, redzu, ka taisni uz manu pusi kūleņo cauna. Aši pārlādēju bisi - lodes nomainu pret renkuļiem, nekas sīkāks patronjostā šodien nav atrodams.

Attālums starp mani un caunu rūk - nu jau droši vien ir rikai kādi 40 soļi, tad - 30, tad - vēl tuvāk, bet pūkainais zvēriņš par manu figūru neliekas ne zinis... Es savukārt bruņojos ar pārliecību, kas sakņota nostāstos, - caunu, lūk, vajagot tikai sabaidīt, tad šī būšot kokā augšā, un mednieks varot iet mājās pēc šaujamā vai mierīgi uzpīpēt, jo caunai piemeties tāds īpatnējs baiļu sastingums...

Tikmēr mana cauna ir pietuvojusies purva malas lielajicin kokiem, un es tiešām laižu vaļā baidīšanas brēcienu, - ahā, cauna taisa vēl pāris lēcienu uz priekšu un - priedē augšā! Ak tu gudrā galviņa! Vēršu skatienu augšup un redzu, ka priedē pamatīgs liela putna perēklis, kuru laikus neesmu pamanījis, - loģiski, kāpēc gan pētīt mākoņus, ja tu, cilvēk, gaidi iznākam alni no purva... Cauna, tātad, mūk ligzdā, bet viņai taču jākļūst par manu trofeju, tādēļ bliežu ligzdā renkuļus. Šķiet, bez rezultāta - ligzdas zari pat nepakustas,

Uz šāvienu sanāk vīri, sak, kas un kā? Stāstu. Priede ir gara un gluda, tādēļ vēršos pie jaunākiem vīriem, kuri varētu spēt tikt augšā un pašrocīgi pačamdīt ligzdu. Protams, Dagdas kolektīvā tādu entuziastu pietiek... Skat, sanāk gluži vai umurkumurs!

Cauna nomesta zemē, un lietpratēji atzīst, ka tikai viens renkulis ir trāpījis. Kaklā. Lieliski, ādiņa tātad būs "pa pirmo zorti"!

Pie krieviem pec ķepaiņa

1984. gada jūlija beigas. Kārtējo reizi tiekamies ar Jāni. Pārspriežam saimnieciskās lietas, bet neizbēgami nonākam arī pie medībām. Eh, Jān', jau kuru gadu pēc kārtas taisāmies braukt uz lāčiem, kaut kur Krievijas plašumos, bet katrreiz rodas objektīvi šķēršļi un paliekam uz vietas...

Tā nu sēžam manā kabinetā. Mēļojam. Šogad raža ir laba, kombaini strādā pilnā sparā. Abiem sievas un bērni pie veselības, paēduši un apģērbti. Pietiek pļāpāt! Mirkļa impulsa dzīts, noceļu klausuli un piesaku tālsarunu Eir Vologdas mednieku biedrību. Pēc desmit minūtēm Vologdas apgabala medību priekšnieks "trubas otrā galā": "Jā, lāči ir, un arī latvieši gandrīz katru gadu pie mums brauc, viena licence maksā 70 rubļus, gaidām jūs augusta otrajā dekādē".

Nolieku klausuli. Kauliņi mesti! Šoreiz - tikai uz priekšu!

Trešais, protams, brauks mūsu abu draugs Vladis. Spriežam, plānojam, pakojam, līdz beidzot kādā augusta vakarā raušamies "Ņivā" un no rīta jau esam Vologdā. Viss iet kā pa taukiem. Medības būšot Totjtmas rajonā. Šīs pilsētas medību galva mūs iepazīstina ar Babuškinas sādžas jēgeru Nikolaju Alekšandroviču Meļņikovu - viņš turpmāk būšot mūsu kungs un pavēlnieks.

Jēgers izrādās izsenis slavētā "lāga krievu dvēsele". Latviju viņš zinot. Kara laikā ar savu daļu gājis cauri Rīgai, tur esot tāds augsts piemineklis ar trīs zvaigznēm galā. Tad jau mēs tikpat kā radinieki...

Laiks ir nauda, tādēļ lajā pašā vakarā dodamies uz auzu lauku. Pirms gājiena apsēžamies aprunāties. Taisām vaļā somas, kurās krājumi - gan grādīgi, gan cepti, šmorēti, kūpināti - vismaz desmit vīriem divām nedēļām... Mūsu Aleksandrovičs, izrādās, ir ļoti atturīgs vodkas lietotājs, bet vēl atturīgāks pret mūsu delikatesēm.

Lāču šaipusē neesot daudz, viņš teic, bet auzu lauki tiekot apmeklēti. Mēs savukārt darām zināmu, ka varam te uzkavēties, augstākais, četras dienas. Aleksandrovičs pretī - tas esot stipri par maz. Lūk, pagājušā gadā te medījis milicijas priekšnieks no Latvijas ar visu savu komandu. Vīri bijuši bruņoti ar kalašņikoviem, dzīvojuši divas nedēļas un tikai tad lāci dabūjuši.

Apstaigājām divus auzu laukus. Tiešām, smiltīs pirmo reizi redzam lāču pēdu nospiedumus. Atrodam pat svaigu mēslu čupu, kurā, mūsuprāt, saskatām kaut ko radniecisku pašķidriem zirgu mēsliem. Re, kā - pirmais vakars nav gluži pa tukšo...

Spilgts un apbrīnojams ir šā Krievijas nostūra (nē, tas ir maigi teikts, jo no Totjtmas uz austrumiem praktiski beidzas civilizācija, tālāk ir tikai meži un purvi), tātad, šīs pasaules malas, cilvēku raksturs, uzvedība, dzīvesveids.

Nikolajs ir medību saimniecības uzraugs tūkstošos hektāru apkārtējo mežu. Dienesta ierocis - Simonova karabīne, transporta līdzekļa nav, alga - 80 rbļ. mēnesī. Sieva nestrādā, bērnu nav. Ir personīgā māja ar daudziem maziem augstu izvietotiem lodziņiem, tipiski kā citur Krievijas iekšienē. Mājlopa neviena, pat vistiņas nav. Piemājas dārzā - viena sīpolu dobe. Sādža liela. Ir veikals, kurā nopērkama maize, sāls, smēķi, paretam ievedot arī dārzeņu konservus, Latvijas ražojums... Gaļa vai desa tiekot pārdota vienreiz gadā - Oktobra svētku priekšvakarā, un tad vienam sādžas iedzīvotājam tiekot 700 g gaļas produktu...

Mūsu jēgers mierīgi skaidro - ja sieva piepildot lielo mucu ar sālītām sēnēm un vairākus toverus ar dzērvenēm, tad ziemā dzīvojot bez bēdām. Neviena vārda, ka dzīve slikta vai valdība nevēlama. Cilvēki moži, smaidīgi. Pie tam Aleksandrovičs katrā ziņā miesās ir treknāks nekā es. Tad kāda velna pēc es riju gaļu un pienu!?

Kādu vakaru Nikolajs ielūdz mūs uz vakariņām savā mājā. Protams, ciemos ejot, ņemam līdzi ciemakukuli saimniecei - visāda veida gaļas izstrādājumus, olas, saldumus, bet tikai pēc lielas pierunāšanas viņa piekrīt tos pieņemt. Vakariņās galdā tiek likta apmēram piecu litru tilpuma kāpostu zupas bļoda. Dažas sekundes valda mazs apjukums, tad visi četri vīri svinīgā klusumā sāk vadāt ar karotēm šo zupu tieši no bļodas uz mutēm... Jā, bļoda galda vidū, četras karotes - ekonomija acīm redzama...

Medību fauna šaipusē ir gandrīz tāda pati kā pie mums. Meža cūkas gan te vēl nepazīst, tādēļ Nikolajs aizrautīgi klausās mūsu stāstus par tām. Viņš pats esot nošāvis vairākus lāčus, bet to gaļu neēdot, jo pirmo savā mūžā redzējis nodīrātu lāču māti un šis ķermenis pēc formas un pupu izvietojuma tik ļoti atgādinājis sievietes ķermeni, ka ar to pašu pieticis visam turpmākajam mednieka gājumam.

Otrā mūsu medību diena līdzīga trešajai - auzas tiek nobradātas, bet lāčus pat manījuši neesam. Beidzot jēgers mūs aizved uz galīgu čuhņa, paskaidrojot, ka šie medību lauki gan esot atvēlēti viņa priekšniecībai, taču tagad tie piederot mums, lai mēs te darot, ko gribot, tas ir: "Varat šaut, ko sirds vēlas"...

Sirds gan vēlējās, bet tā arī aizbraucām no šiem labajiem ļaudīm bez lāčādas...

Cūku būšanas

Kādā novembra svētdienā notiek kārtējās medības uz aļņiem un cūkām Skaistas teritorijā. Pirmais masts, stāvu uz numura šaurā pārejā starp diviem meža masīviem. Apmēram 40 soļu attālumā izjoņo cūka. Paspēju izšaut tikai vienu lodi, bet šī paliek guļot sīkos krūmiņos. Pēc dažām minūtēm uz šāvienu atskrien viens no dzinējsuņiem, lec cūkai klāt un - ak tu rakaris! - "iepūš tai dzīvību" vai uzmodina un aizdzen pāri kalnam. Suns tuvu cūkai, šaut neuzdrīkstos.

Sapulcējas vīri, stāstu tiem savu stāstāmo. Labs ir, iesim meklēt. Sniega segas nav. tikai neliela sarma uz zāles. Atrodam pēdas - visā to garumā nedaudz gaišu asiņu. Diezgan skaidri izpētām, ka cūka aizgājusi līdz tuvējam ezera līcim un tur tiešām - "kā ūdenī iekritusi"...

Novembra diena ir īsa, tādēļ tiek nolemts "paņemt" tūlīt vēl divus mastus šaipus ezeram un tikai tad braukt tam apkārt - lai meklētu "to Ločmeļa pūdeli".

Tā arī notiek - pēc pāris stundām piebraucam otrā ezera krastā, iepretim vietai, kur no rīta pazaudējām asinspēdas. Izkāpjam no mašīnas un ejam uz līča galu. Pēkšņi viens no vīriem iekliedzas: "Re, kur meldros guļ cūka!" Ejam pie ūdens, un tiešām, apmēram desmit metrus no krasta ūdenī redzams cūkas ķermenis.

Nav divu domu, ka ezerā jābrien man. Par laimi, tajā dienā kājās garie gumijas zābaki un arī ezers šai vietā dziļumā iet nolaideni. Aizbrienu, zābakus pat nepiesmēlis, ņemu cūku aiz auss un aizvelku līdz krastam. Apskatām un vērtējam: svars apmēram 100 kg, lode trāpījusi augšžoklī starp šņukuri un acīm. Secinām, ka šāds ievainojums pirmajā brīdī radījis šoku, pēc tam nākusi "augšāmcelšanās". Vēlāk, suņa dzīta, cūka izvēlējusies īsāko atkāpšanās ceļu - peldus pāri līcim. Jā, tas viss loģiski, taču kāpēc šī cūka neslīka? Atbildes vietā raustu plecus vēl šobaltdien.

***

1975. gada 11. janvāris. Meža cūku medības Sauleskalna teritorijā, Dricmuižas mežos. Sniega sega kādi 5 cm, temperatūra -11°C. Izdzenam pāris mastu - tukšs. Nākamajā mastā esmu dzinējos. Izcirtumā, kurā saaugušas apsītes un eglītes cilvēka augumā, pamanu svaigas, lielas cūkas pēdas, bet lielajām visriņķī - maziņas, nudien, pupas lieluma pēdiņas. Zili brīnumi, tās taču var piederēt tikai sivēntiņiem! Kliedzu kaimiņiem - citiem dzinējiem, lai nāk šurp! Saskrienam kopā kādi trīs vīri un nu brīnāmies par šo dabas joku, vai, pareizāk būtu teikt, - kļūdu! Ko nu? Ejam tālāk, līdz biezoknī pazib strīpainas radībiņas, akurāt kaķa lielumā! Jožu vienai pakaļ un - atkal zili brīnumi! - pēc kādiem 30 metriem arī noķeru! Sivēns braši kviec un cenšas man kost rokā. Bet tepat, tepat jau arī mastam gals, visi atkal salasāmies bariņā. Malējie numuri stāsta, ka esot manījuši cūku aizejam pāri klajumam uz tuvējiem krūmiem. Dodamies turp. Jā, pāri pļavai aiziet tās pašas lielās pēdas, ko pavada ķēdīte "pupiņu"... Mūsu lēmums ir vienbalsīgs, laižam vaļā arī manējo gūstekni, kurš, starp citu, ir ļoti labi barots - kuilītis kā apaļa bumbiņa. Palaižu. Pirmos metrus strīpainītis jož šķērsām mammas ieturētajam virzienam, tad pagriežas par 90" un aiziet precīzi pakaļ savējiem. Pavadām skrējēju ar skatieniem, pamatoti cerot, ka sivēnmāte kopā ar Māti Dabu šo brīnumiņu izauklēs...

***

Septiņdesmito gadu beigās Rēzeknē satieku kādu draugu. Protams, obligāti jāpārrunā pēdējie jaunumi medību laukā. Draugs stāsta, ka pie viņa tēva mājas šogad esot varens kolhoza kviešu lauks, kurš robežojoties ar tikpat varenu purvu, tādēļ skaidrs, ka meža cūkas kviešus apmeklēšot. Ielūdz ciemos. Paldies, bet par konkrētu dienu vēl sazvanīsimies. Runāts, darīts, un kādu pēcpusdienu jau esmu drauga tēva mājās. Oho! Izlūkgājiens jau veikts, un tajā konstatēts, ka purva malā cūkas mielojušās ar kviešiem. Sēžam pagalmā uz soliņa, mājas saimnieks, omulīgs, sirms vīrs, no klētiņas atnes īsta miezīša krūzi, tas derot pie vīru valodām...

No mūsu soliņa labi pārredzama krietna "šņore" no kviešu lauka. "Vei, vei, kur viens "melnais" jau ganās!" negaidīti iesaucas draugs. Visi trīs lecam kājās! Kā tad, tur, pāri uzkalniņam, soļo meža cūka, redzama gan tikai suķa muguras daļa. Ar steigu bruņojamies. Draugs teic, ka nojaušot virzienu, kur zvērs varētu pārvietoties, tādēļ viņš došoties sagaidīt, bet man norādīšot grāvi lauka vidū, kuru tad lai es pilntiesīgi apsaimniekojot līdz tumsai vai viņa atnākšanai. Aiziet!

Piemetos uz ceļiem grāvja malā un uzreiz sadzirdu vairākus dobjus "uh, uh". "Ē, brāļi, tieši tādas skaņas taču izdod cūkas, spēlējoties aizgaldā,vai aplokā!" ataust manā zootehniķa prātā. Pastiepju kaklu pāri kviešu vārpām - nav divu domu, "melnais" aulekšo tieši man virsū! Ko nu?! Kvieši īsi, nav vairs kur slēpties! Vēl sekunde, un ruksis mani pamana, uz mirkli apstājas, bet ar to arī pietiek, lai es izšautu pa stāvošu lielu gaļas blāķi...

Aizelsies atskrien draugs, kurš, izrādās, bijis tikai pusceļā līdz plānotajai vietai. Aplūkojam guvumu - kuilis pamatīgs. Apspalvojums īss un rets, laikam jau kādi divspārņi šo lenkuši un likuši tā bezprātīgi aulekšot pa kviešu lauku... Lepni iesoļojam pagalmā, kur tēvs nevar un nevar noticēt miesīgam znotam, ka lieta jau darīta, ka jājūdz zirgs un jāved "melnais" tieši pagalmā, jo te ūdens un viss nepieciešamais ir pie rokas...

Ko piebilst? Šoreiz tiešām cūkas laime medniekam, pie tam uz pašas cūkas nelaimes rēķina!

***

Bet vai vienmēr tā iet? Lika pagaidīt!

Kādu vakaru mēs, vairāki vīri, tupam kviešu laukā uz gaidi. Pēkšņi sadzirdu - tepat netālu - skaļu čāpstināšanu, skaņas, kuras vienmēr "uzsit asini" un liek sirdij strādāt skaļā "tuk, tuk" ritmā! Tak kvieši visapkārt padevušies vareni augumā, un es neko nevaru pamanīt. Pa kreisi kviešos vīd traktora iebraukta sliede, kas tur ievilkta pēc pēdējās miglošanas. Uz šādas pa pusei noguldītu stiebru strīpas zvērs varētu būt labi redzams. Kaut šoreiz tā ari notiktu! Jā, ir! Kuilis iznāk uz strīpas un apstājas. Attālums ideāls. Neesmu teicams šāvējs, bet šoreiz gan lādiņu raidu, būdams pilnīgi pārliecināts par rezultātu. Taču tavu brīnumu! Šāviena vietā atskan tikai tāds skaļš, izstiepts šņāciens. Apstulbstu līdz pat matu galiem! Tostarp kuilis mežonīgiem lēcieniem ieauļo mežā! Pārsteigts nolaižu stobru un dzirdu, ka pa to kā zirņi pa reni tā paskaļi izbirst renkuļi. Sasodīts! Skaidra bilde - tais gados lietoju tikai pašķielētas patronas, un šoreiz pats vien esmu vainīgs - lādiņš sagatavots pavirši. Atkārtoti tādu kroplību no sava stobra vairs dzirdējis neesmu. Jānospļaujas pār kreiso plecu...

***

Par gudriem vīriem aļņu medībās jau stāstīju - tādi mīt Gulbenes pusē.

Bet arī Krāslavā ir apbrīnas cienīgi medniekļauclis, īpaši cūku lietās. Piemēram, kad cūkas sanāca medīt Šķaunes apkaimē, tad vīri parasti centās kompānijā uzaicināt mednieku Svarinski ar dzinēju Hitleru. Nezinu, kāpēc suņam bija dots šāds vārds, varbūt niknuma un asinskāres dēļ...

Tātad esmu Šķaunē uz cūkām. Uz numuriem medniekus noliek Svarinskis, kurš pēc tam pats ies dzinējos, protams, pārī ar savu Hitleru. Labs ir, vispirms daļu no numuriem Svarinskis noliek gar grāvja kanti, tad uz kāda meža celiņa, un visbeidzot vēl paliekam mēs, trīs numuri, kurus šis vīrs ved, kā pats izsakās, "pa taisno". Ejam pa mežu, kā man šķiet, pilnīgi bez jebkādiem orientieriem. Pēc dažiem desmitiem metru Svarinskis atstāj arī mūs, katram, protams, norādot vietu. Man rāda patizlu kārklu krūmu un teic: "Stāvi aiz šitā krūma, līdz atnāks cūka un tevi apēdīs!"

Šādas pavēles, tas ir, par vietas norādi medniekam, protams, jāpilda par simts procentiem. Neesmu nekāds izņēmums, sastingstu aiz krūma, bet par to cūkas nākšanu un manis ēšanu, saprotams, smīnu, jo man vairāk šķiet, ka Svarinskim vienkārši nav bijis vietu, kur mūs tā saprātīgi nolikt, tāpēc šis nolēmis medniekus "izbārstīt" pa klaju mežu. Eh, ko tur, stāvēšu kā stabs un skaitīšu mušas, kaut tālumā jau saklausu dzinēju balsis un varu nojaust, ka masts ir liels un labs.

Vēl pēc laiciņa Hitlers dod balsi. Hmm, pēc pieredzes zinu, ka šis "specs" nekad nerej pa tukšo! Zvēri, suņa dzīti, šķiet, novirzās pa labi no manis, bet pēc brīža starp kokiem pamanu meža cūku, kura aulekšo manā virzienā. Sagatavojos šaušanai, jo nevar taču bez pretošanās ļauties pareģojumam, ko pirms pusstundas man izteicis Svarinskis... Ka tevi deviņi! - cūka skrien garām mani slēpjošajam kārklu krūmam dažu soļu attālumā! Pagūstu izšaut trīs reizes. Sekmīgi! Labi, ka tā, pretējā gadījumā Svarinskis laikam sevi varētu uzskatīt par pravieti ne tikai Šķaunes mežos...

Te tev nu bija - es, muļķis, domāju, ka ar mani jokus plēš, bet šis vīrs, izrādās, pārzina mežus kā savu kabatu. Atkal - mūžu dzīvo, mūžu mācies!

Ilgus gadus Perveļovas purvs Bērziņos tiek uzskatīts par vienu no bagātākajiem gan aļņu, gan meža cūku ziņā. Tādēļ gada nogalē mēs, krāslavieši, šajos biezokņos pamatoti ceram sagādāt izejvielu cūkas cepetim.

Stāvu uz numura ļoti platas meža stigas malā divu gandrīz kopā saaugušu bērzu aizsegā. No meža iznāk cūka - tāda vidēji liela - un taisās brist pāri stigai. Tieši "brist", jo zemi" klāj pamatīga sniega sega, kas arī vidēji lielam vīram ir vismaz līdz ceļiem. Zvērs gandrīz vai peld pa sniegu, bet "peldējuma" virziens - precīzi uz mani. Nolemju pielaist ruksi maksimāli tuvu, jo jūtu, ka abi baltie bērzi mani lieliski maskē. Vienlaikus redzu, ka mans kaimiņš pa kreisi sāk nemierīgi mīdīties, laikam domā, ka esmu iesnaudies, ja jau šādā praktiski drošā situācijā vēl nešauju. Tikām esmu pielaidis ruksi trīs soļu attālumā un cerības uz Jaungada cepeti pārvēršu guvumā... Bet kur tad bija slavenā cūku oža šajās minūtēs? Nu ko, varbūt arī viņām gadās iesnas, bet varbūt šoreiz vainīgs dziļais sniegs?

Pa ceļam uz mājām vēl ņemam pēdējo mastu. Vīri šauj pa labi un pa kreisi. Man uzskrien virsū divi suķi - bāc! bāc! - un abi gar zemi. Pirmo reizi manās mednieka gaitās vienā dienā esmu guvis trīs, tiesa, ne sevišķi dižas, bet tomēr cūkas! To sapratis, pilnā balsī sāku aurot: "Mana dzimtene jaukā - zilo ezeru zeme"...

Mednieka laime

Septiņdesmitajos gados pie mums, krāslaviešiem, regulāri ciemojas mednieku grupa no Rīgas. Starp viņiem - Rīgas taksists Pāvels, iznesīgs, kulturāls, labi ekipēts mednieks. Čīkstošas ādas siksnas krustām šķērsām pāri pleciem, patronjosta pilna ar lādiņiem, kas paredzēti visiem dzīves gadījumiem - no šnepes līdz alnim. "Kāds podiņš, tāds vāciņš!" šeit varētu teikt pilnīgi pamatoti, jo Pāvelam arī ļoti patīk sniegt citiem pamācības - kā šaut un ko bāzt stobrā.

Oktobra nogalē braucam uz Asūni padzenat kuiļus. Pa ceļam ieraugām kādā pļavā ganāmies aitas. Zinot Pāvela niķi, viens no "gazika" pasažieriem noprasa: "Pāvel, ar kāda numura skrotīm tu nogāztu šo aitu?"

"Te jālieto divas nulles", Pāvels pārliecinoši atbild.

Man kā "čuhņas" medniekam bišķīt "kož kaulā" rīdzinieka pašpārliecība, tādēļ ar vēl lielāku pārliecību cērtu pretī: "Ar ceturto numuru - beigts un pagalam!"

Redzot manu nopietno ģīmi, Pāvels ir sajūsmā, apzinoties, ka visi mašīnā esošie mednieki pareizi novērtēs - nevar taču ar pīļu skrotīm no 25 metriem nošaut šitādu kustoni! Strīds beidzas ar derībām, ka pie pirmās izdevības abi stāsim uz uguns līnijas...

Medību diena noslēdzas ar vienu sivēnu, kuru apstrādājam mežsarga Volosova pagalmā.

Par rīta derībām es kožu mēlē, jo pa dienas vidu mans azarts ir noplacis, skepsi pastiprina ari manu Krāslavas draugu atziņa - vecīt, esi pāršāvis pār strīpu... Taču, kaut aizvien skaidrāk pats saprotu, ka esmu iekritis, spītīgi klusēju.

Kamēr ņemamies ap trofeju, pienāk Pāvels un klārē, ka viss kārtībā, aita atrasta! Izrādās, šis tiešām paspējis sameklēt mežsarga saimnieci un ņoskaidrot, ka kūtī blēj pavasara auns, kurš savu misiju jau veicis. Tādēļ saimnieki jau gribējuši vest to pie gaļas sagādnieka. Tūlīt arī slēgti līkopi, mežsardziene ir pretimnākoša: "Par to pašu cenu, lūdzu, ņemiet!"

Atkāpšanās nav, kaut mans "garīgais" nu jau ir noslīdējis galīgi uz grunts. Kompānija uzreiz sadalās divās nometnēs: krāslavieši līdzjūtīgi gatavo derību placi, rīdzinieki smīkņā... Abas puses kopīgi izstrādā noteikumus: tekulis tiks piesiets noriņā pie mieta, tad nomērīsim 25 soļus un...

Man savā 16. kalibra "iževkā" jālādē veikalā pirkta patrona ar ceturtā numura skrotīm, pie tam pirms tam vēl jāatver patronas kartona prapis, lai žūrija varētu pārbaudīt, vai es nešmaucos. Pēc šāviena viens no krāslaviešiem skries un izraus mietiņu, dodot iespēju aunam mukt, un, ja tekulis vēl skrien kaut 10 m, - esmu zaudējis, tātad maksāšu par aunu, kuru, protams, pēcāk kaujam un gaļu atdodam Pāvelam.

Turpretī, ja auns krīt "uz vietas" vai pēc šāviena spēj noskriet mazāk par desmit soļiem, - maksā Pāvels, bet gaļa tiek man.

Tekulis piesiets. Ak, saimniec, būtu tu viņu kaut svaigi nocirpusi! Bet tagad šim - kā piedeva visiem maniem kreņķiem - vēl krietns kažoks mugurā! No krāslaviešu puses saņemu pamācību buķeti: viens iesaka šaut galvā, otrs - krūtīs, trešais - kaklā... "Eh, draugi, mācīt vienmēr ir vieglāk!"

Notēmēju kaklā. Bāc! Vēl šāviena troksnis nav no ausīm dzisis, kad redzu - auns gar zemi, nospārdās un sastingst kā tāds Ķenča jērs! Aiz muguras nogrand mežonīgs: "Urā!", bet es joprojām neticu pats savām acīm!

Triumfs! Vīri dīrā, saimniece kur plīti un gatavo pannu akniņām. "Gaziks" aizripo pie kaimiņa pēc samogonkas.

Noslēgumā šķiramies itin smaidīgi. Pāvels norēķinās ar saimnieci, bet visa "produkcija" tomēr, protams, aizripo uz Rīgu - labus ciemiņus kreņķēt nedrīkst... Pie tam mums, krāslaviešiem, taču paliek uzvara. Un vēl kāda atziņa - auns vai mercene - viens pīpis, ceturtā numura skrotis ir pietiekoši smagas!

Pēcvārdā vieta

- Tev zvanīja draugs! - teic sieva vīram.

- Ko gribēja?

- Prasīja, lai pasaku, ka medības atliktas, - veikalā inventarizācija.

Sieva:

- Līdz kāzām tu mani apbēri ar dāvanām. Kāpēc tagad to nedari?

- Hm... Bet vai tu kādreiz esi redzējusi, ka mednieks lādētu patronas tad, kad zaķis jau nošauts?

Satiekas divi draugi:

- Brauksim sestdien medībās?

- Bet es neprotu šaut.

- Kas tur ko prast - ielej un iemet, ielej un iemet...

- Tu gatavojies doties uz medībām tieši šodien, trīspadsmitajā datumā?

- Protams! Varbūt šodien beidzot pīlēm neveiksies...

Mednieku kolektīva kopsapulce. Uzstājas vadītājs:

- Klāt jauna medību sezona. Jānolemj, cik šņabja pirksim pirms medībām? Aizpagājušajā gadā ņēmām pa vienai pudelei "uz deguna" - pazaudējām bises, pagājušajā gadā ņēmām pa divām - pazaudējām autobusu. Kādi būs priekšlikumi?

- Lieku priekšā šogad ņemt pa trīs, bises līdzi neņemt un no autobusa neizkāpt.

Viens mednieks otram:

- Cik pīļu tu vakar nošāvi?

- Trīs! Bet tu?

- Mazāk.

- Divas?

- Mazāk.

- Vienu?

- Vēl mazāk...

Divi mednieki naktī apmaldās mežā. Viens no viņiem neiztur un sāk lūgties:

- Dievs, kungs! Esam grēcīgi tavā priekšā! Visu mūžu pļēgurojām, tavus baušļus nepildījām, bet, ja tu palīdzēsi, mēs tev solām...

- Pagaidi, - pārtrauc otrs mednieks. - Neaizej tik tālu. Man liekas, ka redzu ugunis.

Mednieks sēž ezera krastā un vēro, kā simpātiska meitene gatavojas peldēties.

- Šajā vietā peldēt nedrīkst! - viņš kliedz.

- Kāpēc tad neteici to, pirms nebiju izģērbusies?

- Bet izģērbties šeit ir atļauts.

- Brīnos, kā sievas vienmēr precīzi atceras kāzu dienu, bet vīri parasti aizmirst...

- Tu atceries to dienu, kad nošāvi pirmo alni?

- Protams!?

- Lūk, redzi, bet alnis jau aizmirsa.

- Tie tik bija ragi! Tici man, es nekad tādus neesmu redzējis!

- Lūk, taisni šitam es ticu.

- Par ko sēdi?

- Malu medniecība!

- Cik iedeva?

- Tikai 10 gadus.

- Tik daudz?!

- ŠāVu buku, bet trāpīju mežsargam...

Sieva virām:

- Tu atceries, ka pērn ņēmi atvaļinājumu, lai brauktu uz zosu medībām?

- Jā, atceros, kas tad ir?

- Šodien viena no zosīm pazvanīja un teica, ka tu esot kļuvis tēvs...

Čukča gatavojas medībām. Tomēr vispirms jāapvaicājas šamanim par laika apstākļiem. Šamanis padejo pie ugunskura un pareģo labu laiku. Čukča aiziet, bet šamanim pašam gribas zināt taisnību. Aiziet pie sinoptiķa. Sinoptiķis paskatās pa logu un saka: "Labs laiks būs, redzi, čukča aiziet medībās".

Mednieks pilnā bruņojumā satiek draugu. Tas prasa:

- Kur dodies? Sezona taču beigusies!

- Klusē! Manējā par to vēl nekā nezina...

- Pagājušajā gadā man laimējās ar diviem šāvieniem astoņas pīles nolikt!

- Tu ko, pa olām šāvi?

- Pa zaķi es mierīgi no 200 metriem šauju!

- Beidz! Tādā attālumā neviens nevar trāpīt!

- Bet es jau nerunāju par trāpīšanu.

Tiesnesis:

- Kāpēc jūs nošāvāt zaķi, nebūdams mednieku biedrības biedrs?

- Bet kāpēc zaķis grauza manas ābeles, nebūdams manas ģimenes loceklis?

Vai sen jau medījat aļņus?

- Nē, tikai dažas dienas. Atbraucu uz šejieni ķert tauriņus, bet pazaudēju brilles...

- Ka tev vieglāk šaut zaķi? Sēdošu vai skrejošu?

- Kad viņš karājas!

Mednieku dialogs.

- Es trāpu zaķim simts soļu attālumā.

- Bet kur tu atrodi tādus zaķus, kuri gaida, kamēr tu nomēri simts soļus?

- Šogad nošāvu trīsdesmit deviņas pīles.

- Būtu nu teicis, ka četrdesmit!

- Tu ko, - vienas pīles dēļ melošu?

Divi mednieki uziet svaigas lāča pēdas.

- Ej, paskaties, uz kurieni viņš aizgāja, - saka viens.

- Bet tu?

- Es iešu paskatīties, no kurienes viņš atnāca.

Ministrs medībās. Beidzoties medībām, medību vadītājs paziņo ciemiņu par veiksmīgāko šajā dienā - šis nošāvis 10 zaķus.

- Rezultāts nav slikts, - kautrīgi atzīmē ministrs, - sevišķi, ja ņem vērā, ka man bija tikai piecas patronas...

Mednieks mežā satiek lāci.

- Kas tu tāds? - prasa lācis.

Mednieks pārbijies atbild:

- Tūrists.

- Nē! - oponē lācis, - es esmu tūrists, bet tu - tūrista brokastis.

Satiekas mežā divi vilki.

- Paklau, draudziņ, kāpēc tu smirdi pēc petrolejas?

- Es vakar traktoristu saplosīju...

- Tāpēc es skatos, ka mežu sāk ielenkt mednieki! Atradis ko plēst! Es mēnesi atpakaļ partijas vadoni pa gabaliņiem sadalīju, līdz šai dienai klusums.

Zaķene ierauga mednieku un kliedz zaķēniem.

- Austiņas ciet! Tūlīt viņš nopūdelēs un tad piesauks "māti" visos variantos!

Čukčam prasa:

- No kura putna tu visvairāk baidies?

- No deltaplāna!

__?..

- Čukča trīs reizes dabūja šaut, kamēr tas, maita, cilvēku palaida vaļā!

Divi mednieki spriež par lapsas viltībām, un viens no viņiem saka:

- Viltīgāka zvēra nav. Veselu dienu gāju šai pa pēdām, bet, kad beidzot nošāvu, tas izrādījās suns.

Kad strādāju Beļavā, vecie mednieki man visai nopietni mācīja:

- Ja gribi, lai medībās bise šautu bez kļūdām, tad no rīta ieroci noliec zemē un palūdz, lai kāda vecmeita pārkāpj pār stobriem.

Miķelis pārnāk no meža un stāsta sievai, ka nupat mežā redzējis piecus vilkus.

- Ej nu, trakais, kur tad mūsu mazajos krūmos tāds vilku bars!

- Nu bet vismaz divi bija!

- Tur pat zaķim nav kur apmesties!

- Jā, bet kas tad tur čaukstēja?

Medībām viss sagatavots: mugursomā maize, speķis, glāzīte, blašķe. Vīrs iziet no mājas, bet sieva sauc: "Pēter, tu šaujamo aizmirsi!"

- Atpakaļ griezties? Neparko, tas uz nelaimi!

Un visbeidzot - maza atkāpe par mednieka sūtību.

Visu mednieka mūžu mani pavadījis jautājums: "Kamdēļ tu ej dabā ar iznīcības ieroci? Ko tev vajag: gaļu, emocijas, draugu kompāniju, vai tu uzskati sevi par soģi šajā vidē, bet varbūt par izpalīgu?"

Jā, jaunībā stobru cilāšanai dažreiz bija arī puiciskas bravūras pieskaņa. Bet šodien, pensijas sliekšņa vecumā, nudien, nevaru pacelt bisi pret sloku, pīli, stirnu, rubeni, aļņu govi. Tā sakot, veca mednieka vēss prāts un bažas par katras šīs sugas saglabāšanu... Lai tiek ari nākamajām mednieku paaudzēm! Jo, medības - tas ir lieliski un neatkārtojami...

Datorsalikums. Parakstīta iespiešanai 21.09.98. Reģistrācijas apliecība №2-0610. Kormāts 60x84/16. Ofseta tehnika. 6,0 l'iz. iespiedi. Metiens 3000 eks. Līgumcena. Iespiesta a/s "Preses nams", LV 1081, Rīgā, Balasta dambī 3.

Content

Ločmelis Ādolfs Tā notiek medībās…

Alnis. Pirmais sarakstā

Karaliski - ar un bez bises

Vilku stāsti

Pīļu laika

Staltbriedis jeb

Stirna. Stirna! Stirna

Uz zaķiem!

Rubeņu riestā

Par jenotu drudzi

Lapsa. Viltniece?

Āpsi maisā!?

Cauna ligzdā!?

Pie krieviem pec ķepaiņa

Cūku būšanas

Mednieka laime

Pēcvārdā vieta